text:
Emenyawo
© 2014 Watch Tower Bible and Tract Society of Pennsylvania
10 “Milé Ŋku Ðe Dzifoxewo Ŋu Nyuie”
16 Ðe Wowɔea?
Kpakpaluʋui Ƒe Aʋala Si Xɔa Ɣe Ƒe Keklẽ
Kpɔ ale si Biblia ɖo biabia gbogbo siwo sɔhɛwo biana la ŋui. Biabiawo dometɔ aɖewoe nye:
• “How Can I Talk to My Parents About Their Rules?”
• “Should We Break Up?”
Kpɔ video si fe tanyae nye What Your Peers Say—Healthy Lifestyles
(Ele yevugbe me. Àkpɔe le BIBLE TEACHINGS > TEENAGERS)
Mixlẽ Biblia ŋutinya si fo nu tso ame si le nɔnɔmetataa me ŋu. Zã axa siwo dɔdeasiawo le nàtsɔ akpe ɖe viwòwo ŋu woasrɔ̃ nu tso ame siwo ŋu wofo nu tsoe le Biblia me ŋu ahasrɔ̃ nɔnɔme nyuiwo.
(Ele yevugbe me. Àkpɔe le BIBLE TEACHINGS > CHILDREN)
NYATI SI LE AKPAA DZI
Frank kple Jerry wonye afelika siwo dome le nyuie. Gake nɔnɔmea va trɔ esi Jerry ɖo kplɔ̃ na exɔlɔ̃ aɖewo zã ti hafi wokpã.* Esime Frank gblɔ nɛ be wofe toɣliɖeɖea ɖe fu na ye la, Jerry do dziku ɖe eŋu vevie. Woʋli nya vevie, eye mlɔeba wolé fu wo nɔewo.
MENYE Frank kple Jerry ko dzie nu sia dzɔ ɖo kpɔ o. Zi geɖe la, ne masɔmasɔ ɖo ame eve dome la wodoa dziku ɖe wo nɔewo ŋu vevie, wonɔa fɔ bum wo nɔewo. Ne womekpɔ nyaa gbɔ o la, wofe xɔlɔ̃dzedzea me gblẽna.
Ðewohĩ nu sia tɔgbi dzɔ ɖe dziwò kpɔ. Anɔ eme be ete ɖe dziwò. Enye nyatefe be mía dometɔ akpa gãtɔ míedina be míanɔ ŋutifafa me kple mía xɔlɔ̃wo kple afelikawo ahalé nɔvisi. Aleke míate ŋu awɔ esiae ne míedo dziku gɔ̃ hã? Ðe míate ŋu aɖu dziku dzi ahatsɔ ake ame siwo daa vo ɖe mía ŋua? Ðe míate ŋu akpɔ masɔmasɔwo gbɔ le lɔlɔ̃ mea?
Bu Frank kple Jerry fe nyaa ŋu kpɔ. Wofe xɔlɔ̃dzedzea me dze gbegblẽ gɔme esime woɖe afɔ gbegblẽ siawo: (1) Jerry mebu ame ŋu o, (2) mɔ si nu Frank gblɔ ale si toɣliɖeɖea ɖe fu nɛ le la do dziku na Jerry, (3) wo ame evea siaa do dziku eye (4) wo ame evea siaa gbe asiɖeɖe le nyaa ŋu.
Mlɔeba wova bu nuwo ŋu nyuie. Woɖe asi le nyaa ŋu hewɔ ŋutifafa. Nu kae kpe ɖe wo ŋu wote ŋu wɔ esia? Wowɔ ɖe mɔfiame vevi siwo kpe ɖe xɔlɔ̃ geɖewo ŋu wokpɔ wofe masɔmasɔwo gbɔ eye wova vivi wu tsã la dzi.
Mɔfiame siawo le Biblia, si nye agbalẽ si woma le xexea me wu la me. Edea dzi fo na mí be míatu nɔnɔme nyui siwo ana míanɔ ŋutifafa me kple amewo ahakpɔ masɔmasɔwo gbɔ la ɖo. Nɔnɔme siawo dometɔ aɖewoe nye nugɔmesese, dɔmekɔkɔ, lɔlɔ̃ kple dzigbɔɖi.—Lododowo 14:29; 1 Korintotɔwo 13:4, 5.
Ale si Frank kple Jerry te ŋu dzra wo nɔewo dome ɖo la nye ale si ŋusẽ le Biblia ŋu wòtea ŋu trɔa amewo fe agbenɔnɔ la fe kpɔɖeŋu eve ko. Biblia trɔ ame geɖewo fe agbenɔnɔ, eye wo dometɔ aɖewo gɔ̃ hã nye ame siwo me nɔnɔme gbegblẽwo fo ke ɖe to ɖo tsã. Le kpɔɖeŋu me, Robert si le Australia, ɖu dzikudodo helĩhelĩ dzi. Nelson si le Timor-Leste hã ɖu fuléle amewo kaɖikaɖi dzi eye wòva zu ame aɖe si nye efe futɔ tsã la fe xɔlɔ̃ vevi. Aleke Biblia kpe ɖe wo ŋu? Nyɔ! magazinea talawo bia gbe wo.
ROBERT, fo nu tso ɖokuiwò ŋu na mí vie.
Menye fome kpɔdzidzɔ mee wonyim le o. Le kpɔɖeŋu me, fofonye wɔa adã ŋutɔ eye wòfoam zi geɖe. Ɣeaɖewoɣi la, efoam ale gbegbe be ʋu gbãna bleam eye mebuna ɖe ɖokuinye gɔ̃ hã. Esia wɔe be meva zu adãwɔla kple ŋutasẽla. Le nye sɔhɛme la, wokplɔm da ɖe ɖevi dzeaglãwo fe suku be woaɖɔm ɖo. Menɔ afi ma fe eve. Emegbe la, mewɔ nu vevi ame aɖe eye wodem mɔ́ le gaxɔ aɖe si nu wodzɔna vevie la me. Esi woɖe asi le ŋunye la, meʋu yi Australia kple susu be madze agbe yeye nɔnɔ gɔme le afi ma.
Ðe ʋuʋu yi afi ma na nètrɔ agbenɔnɔa?
Menye ʋuʋu koŋue na metrɔ o, ke Biblia si Yehowa Ðasefowo srɔ̃ kplim ye. Ke hã agbagba ŋutɔe medzena hafi tea ŋu ɖua nye dzikua dzi, eye zi geɖe la, dzi ɖena le fonye eye mesena le ɖokuinye me be viɖe aɖeke mele ŋunye o. Gbe ɖeka mede ŋugble tso Lododowo 19:11 me nyawo ŋu. Afi ma gblɔ be: “Ame si gbɔa dzi blewu la, nunyalae, eye bubu wònye nɛ, nenye be, eɖe kɔ ɖa le dzidada ŋu.” Esi medi vevie be manye nunyala ta la, medze agbagba be mase nu si míafe seselelãmewo, nyagbɔgblɔwo kple nuwɔnawo ɖena fiana la gɔme. Vivivi la, meva nye ame si tsɔ kena, sea nu gɔme hegbɔa dzi ɖi.
Àte ŋu agblɔ efe kpɔɖeŋu aɖe na mía?
Gbe ɖeka mewɔ nane wòve xɔ̃nye aɖe, gake menye ɖe meɖoe hafi o, eye wòka mo nam vevie le amewo ŋkume. Ŋukpem ale gbegbe! Gake meɖo ŋku aɖaŋu si Biblia ɖo be, “migatsɔ vɔ̃ ɖo vɔ̃ tefe na ame aɖeke o” la dzi eye meɖe kuku nɛ enumake. (Romatɔwo 12:17) Esi xɔ̃nyea fe dzi fa la, mete ɖe eŋu eye wògblɔ nam be yele fomekuxi aɖe me tom tae. Míwɔ ŋutifafa eye emegbe wòna awu nyui aɖem. Nenye tsãe wòdo ŋukpem nenema la, nu si adzɔ tefe makɔ o.
Aleke nèkpɔa wò fomekuxiwo gbɔe?
Mía vi xɔ fe 20, eye masɔmasɔwo ɖoa míawo hã mía dome ɣeaɖewoɣi abe ale si wòdzɔna le fome bubuwo gome ene. Gake mesrɔ̃ nu geɖe tso Biblia me, si fe ɖee nye ale si wòle vevie be magblɔ be, “Tɔnye medzɔ o.” Nya mawo gbɔgblɔ tso dzi me tea ŋu xea mɔ na dzrewɔwɔ alo tsia enu kura.
NELSON, èkoa nu hedoa vivi ɖe ame ŋu. Gake ewɔ abe tsã la, èdoa dziku vevie ene, alo mele nenema oa?
Nenemae! Esi menye sɔhɛ la, meɖo dunyaheha aɖe si tsi tsitre ɖe dziɖuɖua ŋu la me. Melé fu dunyaheha aɖe si nɔ ho ʋlim kpli mí be yewoaɖu míafe nutoa dzi me tɔwo. Esi medi be magabi ɖe aʋawɔwɔ me ta la, meva srɔ̃ karatdada eye mefoa ame sia ame si do dziku nam.
Nu kae na nètrɔ nɔnɔme?
Meva te Biblia-sɔsrɔ̃ eye meva le agbe nɔm ɖe efe mɔfiamewo nu. Efe mɔfiame eve aɖewo koŋ wɔ dɔ ɖe dzinye ŋutɔ. Gbãtɔ gblɔ be: “Nu sia nu si miedina be amewo nawɔ na mi la, ele be miawo hã miawɔ nenema ke na wo.” (Mateo 7:12) Evelia gblɔ be: “Ele be nàlɔ̃ hawòvi abe wò ŋutɔ ɖokuiwò ene.” (Mateo 22:39) Mekpɔe be Yehowa Ðasefo siwo dometɔ aɖewoe va srɔ̃ Biblia kplim la lɔ̃a ame sia ame ne wofe dukɔ alo dekɔnuwo to vovo gɔ̃ hã. Medi be manɔ abe woawo ene. Edze fãa be mete ŋu ɖo taɖodzinu sia gbɔ elabena nye ame nyanyɛwo megavɔ̃na nam o.
Ðe Nègawɔa Adã Ɣeaɖewoɣia?
Ɛ̃, gake menye le ame dome o. Ke hã ɣeaɖewoɣi la, avu kple kɔ wònyena nam be maɖu ɖokuinye dzi le afe me. Ne mato nyatefea, dzi kum vevie gbe ɖeka eye medo asi ɖe srɔ̃nye gbɔ, gake eva te ɖe dzinye vevie be mewɔ nu nenema. Srɔ̃nye lɔ̃ faa tsɔe kem, eye esia na megaɖoe kplikpaa wu tsã be maɖu ɖokuinye dzi.
Ègblɔ be amewo megavɔ̃na na ye o. Àte ŋu agblɔ efe nutefekpɔkpɔ aɖe na mía?
Faa. Gbe ɖeka meva do go dunyaheha si nɔ ho ʋlim kple mía tɔ la fe amegã aɖe si ŋkɔe nye Augusto. Esi wòkpɔm teti la, enɔ aye dzi nam. Gake medo gbe nɛ vividoɖeameŋutɔe. Ema na wòkpɔe be medi be míaɖe asi le tsãdzrewɔwɔwo ŋu. Mekpee hã be wòava srãm kpɔ le afe me. Elɔ̃ ɖe edzi eye wòwɔ nuku nɛ ŋutɔ be metrɔ nenema gbegbe, si wɔe be eya hã dze Biblia-sɔsrɔ̃ gɔme. Fifia menye xɔlɔ̃wo koe nye kple Augusto míezu o, ke míezu nɔvi Kristotɔwo hã.
Nu siwo gbɔ masɔmasɔwo tsona la sɔ gbɔ hele vovovo eye menye ame sia amee lɔ̃na be yeawɔ ŋutifafa o. Eya ta Biblia ɖo aɖaŋu sia be: “Ne anya wɔ, eye wòanye nu si atso mia gbɔ la, minɔ anyi kple amewo katã le ŋutifafa me.”—Romatɔwo 12:18.
Ame siwo fe nya míegblɔ le nyati sia me la nye kpeɖodzi ŋutɔŋutɔ be nunya si dze le Biblia me la ɖea vi eye be ŋusẽ le esi be wòaɖe nɔnɔme gbegblẽ siwo “fo ke ɖe to sesĩe” ɖe mía me la gɔ̃ hã ɖa ne míawo ŋutɔwo míelɔ̃. (2 Korintotɔwo 10:4) Lododowo 3:17, 18 gblɔ tso nunya ma ŋu be: “Efe mɔwo nye mɔ vivi, eye efe tofewo katã nye ŋutifafa. Agbeti wònye na ame siwo lée ɖe asi, eye woayra ame si vàe goŋgoŋ la.”
Ðe nàdi be yeakpɔ dzidzɔ geɖe wu ahanɔ ŋutifafa me kple amewoa? Èdi vevie be yeadze xɔlɔ̃ ame siwo magblẽ ye ɖi ne masɔmasɔwo do mo ɖa oa? Ne nenemae la, àkpɔ dzidzedze geɖe ne èwɔ ɖe Biblia fe mɔfiamewo dzi.
^ mm. 3 Míetrɔ ŋkɔawo.
“Ƒe sia fe la, vidzĩ siwo ade miliɔn 3 kloe kuna le wo dzidzi fe ɣleti gbãtɔ me, evɔ woate ŋu axe mɔ ɖe wo dometɔ akpa gãtɔ fe ku nu hafi. Vidzĩ siawo fe afã kloe kuna le gbe si gbe wodzi wo.”—Save the Children International.
England Ƒe Haho Lãmesẽ Habɔbɔ ka nya ta be le fe 2011 me la, ame siwo wum yame fe ɖifofo le dzi ɖe edzi le London fe du 15 me. Wokafu mɔ̃memi si woyɔna be diesel be megblẽa naneke le ame ŋu o, elabena wobe menona le ʋu me kabakaba o eye mefoa ɖi yame fu hã o. Ke hã, mɔ̃memi sia mee nu siwo naa yame foa ɖi la fe 91 le alafa me tso.
Numekuku si Russiatɔwo fe habɔbɔ aɖe (Public Opinion Foundation) wɔ le fe 2013 me ɖee fia be Russiatɔ siwo ade 52 le alafa me siwo fu asi akɔ be yewonye Ortodɔks Kristotɔwo la gblɔ be yewomexlẽ Biblia fe akpa aɖeke gɔ̃ hã kpɔ o, eye wo dometɔ 28 le alafa me gblɔ be fãa hafi yewodoa gbe ɖa.
Xexea Me Ƒe Gadzraɖofegã gblɔ be dzrewɔwɔ ɖe agbledenyigba ta wɔe be agbledede mele afɔ tsɔm o, eye wòna be ahedada le dzidzim ɖe edzi le Afrika. Xexea me fe agbledenyigba siwo womedena o fe afã, si ade agbleka miliɔn 500 le Afrika, afi si wokpɔa agblenuku fe agbɔsɔsɔ si wòle be woakpɔ hafi la me mama ɖeka le ene me pɛ ko le.
Le yunivɛsitiwo kple suku geɖewo me la, womegale nusrɔ̃gbalẽwo ŋutɔŋutɔ zãm o. Asikɔmpiuta siwo dzi nusrɔ̃gbalẽwo, kɔmpiutaɖoɖowo, ha kple video fonu siwo hiã le lae va xɔ ɖe wo tefe. Ame aɖeke menya ne esiae aɖe gazazã dzi akpɔtɔ na sukuviawo o.
NU SI AKPE ÐE ƑOMEWO ŊU | VIHEHE
Viwò di godoo be nàwɔ nane na ye evɔ wò hã nègbe. Ɣesiaɣi si wòbia nane nègbe la, enɔa fu ɖem na wò ʋuu ɖeko wògloa wò. Naneke meli nègblɔna alo wɔna wòdzea akɔ anyi o, eya ta ɖeko nèva gblɔna na ɖokuiwò be yeawɔ efe didia dzi nɛ ne yeavo. Ne efe fuɖenamea va ti kɔ na wò la, ɖeko nènaa ta mlɔeba.
Àte ŋu ana viwòa nadzudzɔ nu sia wɔwɔ. Gake gbã la, na míakpɔ nu siwo ta wòle be nàtɔ afɔ to sesĩe ne viwò wɔa nu sia la ɖa.
Ne viwòa be yeawɔ nane nègbe la, menye ɖe nèle tame sẽm le eŋu o. Dzila aɖewo malɔ̃ ɖe nya sia dzi o. Woagblɔ be ele be nàdzro nu me kple viwòa, aɖe nu me nɛ alo nàda nyawo kpɔ kplii. Eye woagblɔ be nàfo asa na efe didiwo gbegbe, elabe ana wòado dziku.
Enye nyatefe be ne viwòa bia nane alo be yeawɔ nane nègbe la, ate ŋu ate ɖe edzi le gɔmedzedzea me ya. Ke hã, esia ate ŋu afia nu vevi aɖee, eyae nye be menye nu sia nu si wòdi le agbe me lae wòakpɔ o. Gake ne ènaa ta viwòa la, ke èle ŋusẽ si le asiwò abe dzila ene me gbɔdzɔm, eye èle viwòa fiam hã be wòawɔ vinugbe alo nugbenugbe ɣesiaɣi si wòle nane dim tso asiwò. Ne eva ɖo afi aɖe la, ado dziku ɖe ŋuwò ne ebia nane nègbe. Ðe ɖevi ate ŋu ade bubu si dze la edzilawo ŋu ne wonaa ta bɔbɔea?
Èle viwòa dzram ɖo be wòava zu sɔhɛ kple ame tsitsi ɖɔʋu. Ne viwòa bia nane nègbe la, ke èle ale si wòate nanewo eɖokui la fiamee. Ne ɖevi srɔ̃ nu vevi sia la, anɔ eme be ne eva tsi la mana ta ne wodo atike vɔ̃ɖi zazã alo matrewɔwɔ fe susu ɖe egbɔ o.
Ne viwòa bia nanewo nètea ŋu gbena la, ke èle ehem be wòava nye ame tsitsi ɖɔʋu. Ðɔkta David Walsh gblɔ be: “Nyatefeae nye be, mí ame tsitsiwo gɔ̃ hã míafe asi mesua nu siwo míedi la dzi ɣesiaɣi o. Eya ta ne míewɔa nu sia nu si mía viwo di la na wo la, ke mímele kpekpem ɖe wo ŋu be woatsi ava nye ame ɖɔʋuwo o.”*
Wò susu nènɔ wò taɖodzinua dzi. Èdi be viwòa nava zu ame tsitsi si su te, si tea ŋu ɖua eɖokui dzi eye wòakpɔ dzidzedze le agbe me. Ne èwɔa nu sia nu si wòdi la nɛ la, maɖo taɖodzinu ma gbɔ gbeɖe o. Biblia gblɔ be “ne ame aɖe wɔ vinugbee na efe kluvi tso ɖevime la, ava ɖu afetɔ [ɖe edzi] emegbe.” (Lododowo 29:21) Eya ta ne ègbe be yemawɔ viwòa fe didi aɖewo dzi nɛ o la, èle hehe nyui aɖe namee. Hehe sia nana viwòa magblẽ naneke le eŋu o, ɖe wòaɖe vi nɛ boŋ.—Biblia fe gɔmeɖose: Lododowo 19:18.
Ne viwòa bia nane nègbe la, tɔ afɔ to sesĩe. Menye viwòa hatie nènye o. Eya ta ne viwò bia nane nègbe la, mehiã be nàva nɔ nu me dzrom kplii kaka abe ɖe wòhiã be wòada asi ɖe edzi hafi ene o. Ne ɖeviwo va le tsitsim la, ehiã be woana “hehe wofe nugɔmesese fe ŋutetewo to wo zazã me, bene woade vovototo nyui kple vɔ̃ dome.” (Hebritɔwo 5:14) Eya ta naneke megblẽ le eŋu be nàɖe nu me na viwòa o. Gake mehiã be nàva nɔ nu si tae nègbe na viwòa be wòagawɔ nane o la me ɖem nɛ atraɖii o. Ne wò kple viwòa míenɔa nya ʋlim la, ɖeko wòabu wò nyawo be wonye susu ko dom nèle ɖa.—Biblia fe gɔmeɖose: Efesotɔwo 6:1.
Tɔ afɔ to sesĩe. Viwòa ate ŋu anɔ kuku ɖem kakaka alo anɔ vinugbe wɔm be nàlɔ̃ na ye. Ne afe mee miele la, nu kae nàte ŋu awɔ? Agbalẽ aɖe gblɔ be: “Ðe ɖokuiwò ɖa le ɖevia ŋu. Gblɔ nɛ be, ‘Ne èdi be yeafa avi la, fae, gake nyemedi be masee o. Yi xɔ me nàfa avia, ne èfae vɔ ko la nàva.’” (Loving Without Spoiling) Le gɔmedzedzea me la, afɔtɔtɔ to sesĩe alea ate ŋu asesẽ na wò, eye viwòa hã malɔ̃ nu na wò o. Gake ne eva kpɔe be ɖe nètae bla edzi goŋgoŋgoŋ la, anɔ asi ɖem le nuwɔna ma ŋu vivivi.—Biblia fe gɔmeɖose: Yakobo 5:12.
Mèganɔ viwòa fe didiwo gbem ko be yeatsɔe aɖee fiae be yee dzi o
Da sɔ. Mèganɔ viwòa fe didiwo gbem ko be yeatsɔe aɖee fiae be yee dzi o. Ke boŋ na ‘amewo nanyae be nugɔmeselae’ nènye. (Filipitɔwo 4:5) Àte ŋu alɔ̃ faa awɔ viwòa fe didiwo dzi nɛ ɣeaɖewoɣi ne wosɔ eye menye efe vinugbe alo nugbenugbee tae o.—Biblia fe gɔmeɖose: Kolosetɔwo 3:21.
^ mm. 10 Agbalẽ si me woɖee tsoe nye No: Why Kids—of All Ages—Need to Hear It and Ways Parents Can Say It.
XEVIWO le anyigba fe akpa sia akpa, eye woawoe nye nuwɔwɔ siwo ŋu woate ŋu alé ŋku ɖo bɔbɔe wu la dometɔ ɖeka. Gawu la, xevi fomevi vovovowoe li, wole amadede vovovowo me, wofe xɔxlɔ̃, fefe kple nuwɔnawo ate ŋu ana be wo kpɔkpɔ mati ame o.
Ðewohĩ àte ŋu akpɔ xeviwo fe gbe sia gbe nuwɔnawo to wò xɔ fe fesre nu gɔ̃ hã: àkpɔ aɖitsi si le vɔklui kam, bleamedegbe si le nudzodzoeviwo dim, ahɔ̃ne si le asi yɔm, sagbadre si le efe atɔ wɔm vevie alo sikayrɔe si le nuɖuɖu nam via siwo dɔ le wuwum.
Xevi aɖewo abe hɔ̃, ayisu kple aʋako fe dzodzo le yame awɔ dɔ ɖe dziwò. Ðewohĩ ɖewo hã fe nuwɔna aɖi kokoe na wò: Atsutsrɔe siwo le nuɖuɖu sue aɖe ʋlim, ahɔnɛtsu aɖe si le akɔta dom ɖe dzi be yefe nu nadze ahɔnɛnɔ ŋu alo ako fomevi aɖewo siwo trɔ ta gbo eye wole agbagba dzem be yewoali ɖe elektrikika dzi. Eye ne damixewo, aŋɔɣiwo alo yevukpakpaxewo le ha me le dzodzom va yina la, enya kpɔna ŋutɔ! Le nyatefe me la, fe akpe geɖee nye esia la ale si ŋutete le xeviwo si wodzona yia didife ke hetrɔna gbɔna ɖe game dzi pɛpɛpɛ la wɔa dɔ ɖe ame siwo léa ŋku ɖe xeviwo ŋu la dzi ŋutɔ. Nyatefee, Wɔla la ŋutɔ gblɔ be: “Damixe le dzifo te hã nya efe azã, eye akpakpa, sagbadre kple tsalɛ dzea si wofe gbɔgbɔɣi.”—Yeremiya 8:7.
Biblia fo nu tso xeviwo ŋu, eye zi geɖe la etsɔa wo fiaa nu vevi aɖewo mí. Le kpɔɖeŋu me, esi Mawu nɔ nu fom tso golo kple ale si wòsia du ŋutɔ ŋu la, egblɔ na Hiob be: “Ne edzo ʋaʋaʋa la, ekoa sɔ kple edola.”* (Hiob 39:13, 18) Mawu gabia Hiob be: ‘Wò nunya nue aʋako dzona lea alo ɖe hɔ̃ dzona le wò nya nua?’ (Hiob 39:26, 27) Nufiame kae le eme? Xewo tea ŋu wɔa nu siawo mí amegbetɔwo fe kpekpeɖeŋu manɔmee. Ŋutete siwo le wo si la ɖea Mawu fe nunya fiana, ke menye mí amegbetɔwo tɔ o.
Fia Salomo ŋlɔ nu tso “akpakpa fe xɔxlɔ̃” si ɖea gbefã adame fe vava ŋu. (Hawo fe Ha 2:12) Hakpala fo nu tso sagbadre ŋu esi wònɔ nu ŋlɔm tso ale si wòdi vevie be yeasubɔ le Mawu fe gbedoxɔa me ŋu. Egblɔ ŋuʋaʋãtɔe be: “Xevi kpɔ afe, eye sagbadre kpɔ atɔ na eɖokui, afi si wòatsɔ viawo aɖoe, eya nye wò vɔsamlekpuiwo, Yehowa Zebaot.”—Psalmo 84:2-4.
“Mia Fofo si le dzifo la nyia wo. Ðe miexɔ asi sãsãsã wu wo oa?”—Mateo 6:26
Yesu Kristo hã gblɔ nya siwo wɔ dɔ ɖe ame dzi wu la dometɔ aɖewo ku ɖe xewo ŋu. Bu nya mawo dometɔ aɖewo siwo dze le Mateo 6:26 la ŋu kpɔ. Egblɔ le afi ma be: “Milé ŋku ɖe dzifoxewo ŋu nyuie, elabena womefãa nu alo ŋea nu, alo foa nuwo nu fu ɖe nudzraɖofewo o; ke hã, mia Fofo si le dzifo la nyia wo. Ðe miexɔ asi sãsãsã wu wo oa?” Yesu gblɔ kpɔɖeŋu dedzigbɔname sia tsɔ na kakaɖedzi eyomedzelawo be woxɔ asi le Mawu ŋkume eye mehiã be woatsi dzimaɖi le agbemenuhiahiãwo ŋuti gbeɖe o.—Mateo 6:31-33.
Egbea, xeviwo kpɔkpɔ nye modzakaɖeɖe si doa dzidzɔ na ame geɖe, eye mewɔ nuku o, elabe xeviwo fe fefewo, atsyɔ̃ɖoɖo, atsyã vovovo siwo wowɔna ne wole asi yɔm kple wofe xɔxlɔ̃ wɔa dɔ ɖe ame dzi ale gbegbe. Gawu la, wofiaa agbemenu vevi aɖe ame siwo léa ŋku ɖe wo ŋu hedea ŋugble le wo ŋu. Ðe màdi be ‘yealé ŋku ɖe dzifoxewo ŋu nyuie oa’?
^ mm. 6 Golo ye nye xe lolotɔ kekeake, esia du wu xevi ɖe sia ɖe, eye esia du kilometa 72 le gafofo ɖeka me.
ŊKUÐOÐO BLEMATƆ AÐEWO DZI
William Whiston nye dzɔdzɔmeŋutinunyala, akɔntanyalagã, subɔsubɔhakplɔla, ame si ŋlɔ agbalẽ gbogbo aɖewo, eye wònye Eŋlisiawo fe dzɔdzɔmeŋusẽŋununyala kple akɔntanyalagã Afetɔ Isaac Newton fe hadɔwɔla. Le fe 1702 me la, Whiston va zu Lucas-ɖoɖoa fe Akɔntafialagã le Cambridge Yunivɛsiti le England ɖe Afetɔ Newton tefe. Dzɔdzɔmeŋutinunyala kple mɔ̃ɖaŋununyala xɔŋkɔwo sie ɖofe ma suna.
WHISTON xɔ ŋkɔ hã le fe alafa gbãtɔ me Yudatɔwo fe ŋutinyaŋlɔla Flavius Josephus fe nuŋlɔɖiwo gɔme ɖeɖe ɖe Eŋlisigbe me ta, ame siwo gbɔ wòxɔ ŋkɔ le wue nye ame siwo srɔ̃a Biblia. Efe agbalẽ si woyɔna be The Works of Josephus kɔ nu me geɖe ku ɖe Yudatɔwo fe ŋutinya kple Kristotɔ gbãtɔwo fe nuwɔnawo ŋu.
Whiston fe tagbɔ ɖa ŋutɔ eye wòku nu me le agbalẽ geɖewo me, vevietɔ dzɔdzɔmeŋutinunya kple mawusubɔsubɔ gbalẽwo me. Exɔe se be nuwɔwɔwo fe ŋutinya si le Biblia me la de pɛpɛpɛ, eye wògblɔ hã be xexemenuwo fe wɔwɔme, atsyɔ̃ kple ɖoɖo si nu wole la ɖee fia be Mawue wɔ wo.
Gawu la, Whiston xɔe se be nu si gbɔ wòtso be Kristotɔwo fe subɔsubɔha vovovowo va lie nye ale si hakplɔlawo tra ɖa tso Biblia fe nufiafiawo gbɔ heva da asi ɖe nufiafia siwo metso Biblia me o kple ame siwo woyɔna be Sɔlemeha Fofowo fe kɔnuwo dzi.
Whiston xɔe se be nyatefenya siwo ku ɖe Mawu ŋue le Biblia me, eye meda asi ɖe funyafunyawɔwɔ ame tegbee le dzo mavɔ me fe nufiafia dzi o. Ebua nufiafia sia be enye nufiafia manyatalenu si na amewo susunɛ be tamesẽlae Mawu nye eye esia nye vlododo Mawu hã. Nu si koŋ na be sɔlemeha va lé fui kaɖikaɖie nye ale si wògbe Mawuɖekaetɔ̃ alo Trinita Kɔkɔe fe nufiafia, si nye be ame etɔ̃e le Mawu me, ame etɔ̃ siawo katã wosɔ, wo katã woli tegbee, be woawoe nye Fofo la, Vi la kple Gbɔgbɔ Kɔkɔe la. Evɔ ame siawo ke gafia nu be menye mawu etɔ̃e li o ke boŋ ɖeka koe.
Esi Whiston ku nu me nyuie la, eva kpɔe be Kristotɔ gbãtɔ- wo mefiaa nu be Mawuɖekaetɔ̃ ye Mawu nye o, ke boŋ esi Kristotɔwo va xɔ xexemenunyalawo fe nufiafiawo dzi se vɔ megbee wova da asi ɖe nufiafia sia dzi.* Whiston xɔlɔ̃wo ɖo aɖaŋu nɛ be megaɖe agbalẽ si me wòŋlɔ nu siwo ŋu wòke ɖo la ɖe go o. Gake egbe gbidii be yemate ŋu amia nu ɖe nyatefe si yede dzesi ku ɖe ame si tututu Yesu nye ŋu, be Mawu fe Vie wònye eye ɖe wowɔe la tɔtrɔ gboe la dzi o.
Cambridge Yunivɛsitia xɔa dɔ le ame sia ame si fia nu tsi tre ɖe Anglikan sɔlemehaa fe nufiafiawo ŋu la si, eye esia fia be ɖofe ma ate ŋu age le Whiston si. Ke hã memia nu ɖe nu siwo ŋu wòke ɖo la dzi o, efe nuwɔnaa to vovo na Newton tɔ. Newton hã bui be aʋatsoe Mawuɖekaetɔ̃ fe nufiafia nye, gake mekɔ nu le edzi o. Whiston ŋlɔ bena: “Xexea me nu aɖeke mate ŋu . . . ana mamia nu ɖe nu si menya dzi o.”
Esi Whiston meda asi ɖe alakpadzixɔsewo dzi o ta la, ŋutsu sia si nye “agbalẽnyala xɔŋkɔ va zu ame si wotsri”
Le fe 1710 me la, wonya Whiston le Cambridge Yunivɛsitia me. Esi meda asi ɖe alakpadzixɔsewo dzi o ta la, ŋutsu sia si nye “agbalẽnyala xɔŋkɔ va zu ame si wotsri.” Ɣemaɣi kura gɔ̃ hã la vɔvɔ̃ meɖoe o. Le nyatefe me la, le ɣeyiɣi si me tututu wonɔ enu tsom be etsi tre ɖe sɔlemeha fe nufiafia ŋu me la, eta nyati geɖewo siwo wòna ŋkɔe be Primitive Christianity Revived (Kristotɔnyenye Gbãtɔ Gbugbɔɖoanyi), eye nu si wòwɔnɛ be Kristotɔnyenye gbãtɔe nye ale si Yesu yomedzela gbãtɔwo subɔe. Emegbe Whiston va ɖo Krisotɔnyenye Dodo Ðe Ŋgɔ Ƒe Habɔbɔ, eye wokpena le efe me le London.
Togbɔ be dɔ ge le Whiston si eye ganyawo sesẽ nɛ hena ɣeyiɣi aɖe hã la, eyi edzi nɔ agbalẽ ŋlɔm eye wonɔa nu fiam le kɔfi-nofewo le London. Le fe 1737 me la, eɖe Josephus fe nuŋlɔɖi siwo gɔme wòɖe la ɖe go be yeatsɔ akpe ɖe amewo ŋu woanya nu tso ale si nuwo nɔ esime Kristotɔnyenye dze egɔme la ŋu. Wokpɔtɔ le efe agbalẽ sia tam va se ɖe egbe.
Esi dzi nɔ Whiston fo wòfo nu tsi tre ɖe dzixɔse siwo dzi ame akpa gãtɔ da asi ɖo ŋu ta la, agbalẽŋlɔla James E. Force gblɔ be ame geɖewo bunɛ egbea be enye “ame trama.” Gake ame bubuwo ya bunɛ be enye Biblia-ŋutinunyala bibi, ame si di nyatefe si ku ɖe mawusubɔsubɔ ŋu anukwaretɔe, eye wòɖoe kplikpa nɔ agbe ɖe efe dzixɔsewo nu.
^ mm. 10 Biblia gblɔ ame si tututu Mawu nye la eme kɔ nyuie. Àte ŋu axlẽ nu geɖe tso nya sia ŋu le jw.org. Ele yevugbe me. Àkpɔe le BIBLIA ƑE NUFIAFIAWO > BIBLIA ME BIABIAWO ƑE ŊUÐOÐOWO.
NU SI BIBLIA GBLƆ
“[Mawu fe nyagblɔɖila] Daniel ku drɔ̃e, eye wòkpɔ ŋutega le efe aba dzi; eye wòŋlɔ drɔ̃e la ɖi hexlẽ nu vevitɔwo fia.”—Daniel 7:1.
Mawu gblɔ gbedeasi vevi aɖewo na amewo to mɔ vovovowo dzi. Le Biblia-ŋlɔɣiwo la, efo nu na amewo ɣeaɖewoɣi to drɔ̃ewo me. Gake menye drɔ̃e manyatalenu masegɔmena siwo míekuna gbe sia gbe ye o. Drɔ̃e siwo tso Mawu gbɔ la me kɔna eye gɔmesese nɔa wo ŋu, eye wonyea gbedeasi aɖe koŋ. Le kpɔɖeŋu me, nyagblɔɖila Daniel kpɔ lã vovovo aɖewo le drɔ̃e me siwo le tsitre ɖi na xexea me fiaɖufewo tso Babilon dzi va se ɖe míafe ŋkekea me. (Daniel 7:1-3, 17) Mawu gblɔ na Yosef Nazaret-tɔ, ame si xɔ Yesu nyi la, le drɔ̃e me be wòakplɔ srɔ̃a kple via asi ayi Egipte. Esia wɔe be Fia vɔ̃ɖi Herodes me te ŋu wu Yesu o. Esi Herodes ku la, Mawu na Yosef nya le drɔ̃e me eye wògblɔ nɛ be nekplɔ efe fomea woatrɔ yi wo de.—Mateo 2:13-15, 19-23.
“Migagbɔ nu siwo woŋlɔ ɖi la ŋu o.”—1 Korintotɔwo 4:6.
Drɔ̃e siwo woŋlɔ ɖe Biblia me la nye nya siwo Mawu ɖe fia amegbetɔwo la fe akpa aɖe. Eya ta 2 Timoteo 3:16, 17 fo nu tso nyaɖeɖefia siawo ŋu be: “Ŋɔŋlɔ blibo la tso Mawu fe gbɔgbɔ me, eye wònyo na nufiafia, na nyagbename, na ɖɔɖɔɖo, na amehehe le dzɔdzɔenyenye me, bene Mawu fe ame la nadze bliboe, eye wòanɔ dzadzraɖoɖi keŋkeŋ na dɔ nyui sia dɔ nyui wɔwɔ.”
Biblia nana míenɔa “dzadzraɖoɖi keŋkeŋ” le mɔ sia nu be ena- na míenyaa nu siwo katã wòle be míanya tso Mawu, efe nɔnɔmewo, efe susu ku ɖe nyui kple vɔ̃ ŋu ŋuti. Enana míenyaa akpa si mí amegbetɔwo míele le efe tameɖoɖowo ku ɖe anyigba ŋu me hã. Le esia ta Mawu megatoa drɔ̃ewo dzi foa nu na amegbetɔwo o. Ne míedi be míasrɔ̃ nu tso etsɔ me kple nu siwo nye Mawu fe lɔlɔ̃nu na mí ŋu la, mele be míagbɔ “nu siwo woŋlɔ ɖi” le Biblia me la ŋu o. Gawu la, ame sia ame kloe ate ŋu ake ɖe Biblia ŋu eye wòasrɔ̃ nu tso nya geɖe siwo Mawu ɖe fia le eme, siwo dome drɔ̃ewo hã le la ŋu.
“Gbɔgbɔ kɔkɔe ye ʋã amewo wogblɔ Mawu fe nyawo ɖi.”—2 Petro 1:21.
Drɔ̃e kple ŋutega siwo le Biblia me la nye nyagblɔɖiwo. Wogblɔ nu siwo ava dzɔ le etsɔme la ɖi. Biblia fe nyagblɔɖi siwo woŋlɔ ɖi kpena ɖe Biblia-xlẽlawo ŋu wotea ŋu kpɔnɛ dzea sii be Biblia me nyawo nye nyatefe eye eŋlɔlawo ɖi anukware. Ðe nu siwo woŋlɔ la de pɛpɛpɛa? Esia fe kpɔɖeŋu aɖee nye nyagblɔɖi si le Daniel 8:1-7, si woŋlɔ le Babilon Fiaɖufea fe nuwuwu lɔfo.
Nyagblɔɖi sia ku ɖe gbɔ̃tsu si tu dzo agbo aɖe fu anyi henya avuzi le edzi la ŋu. Mele be Daniel nasusu gɔmesese si le ŋutega sia ŋu ko agblɔ o. Mawudɔla aɖe ɖe eme nɛ be: “Agbo dzoevee, . . . enye Media- kple Persia-fiawo. Gbɔ̃tsu la nye Hela-nyigba fe fia, eye dzo gã, si le ŋugbladome nɛ la, enye fia gbãtɔ.” (Daniel 8:20, 21) Ŋutinyawo ɖo kpe edzi be Medo-Persia va zu xexemeŋusẽ ɖe Babilon tefe. Eye le fe alafa eve aɖewo megbe la, Hela fia Aleksanda Gãtɔ va ɖu Medo-Persia dzi. Ale si Biblia me nyagblɔɖi sia va eme pɛpɛpɛ la, nenema kee wòle le Biblia me nyagblɔɖi bubu siwo dome drɔ̃e me nyagblɔɖiwo hã le la gome. Nyatefenya sia ɖeɖe dzaa na Biblia to vovo na agbalẽ kɔkɔe ɖe sia ɖe eye wòna kakaɖedzi le Biblia ŋu.
ÐE WOWƆEA?
ESI dzɔdzɔmeŋutinunyalawo di vevie be yewoaɖe dzodonu tudzudzɔwo zazã dzi kpɔtɔ ta la, wole asi trɔm le mɔ̃ siwo wotsɔ xɔa ɣe fe keklẽ la ŋu be woadzi ŋusẽ sia xɔxɔ ɖe edzi wu. Dzɔdzɔmeŋutinunyala aɖe gblɔ be, “kuxi sia gbɔ kpɔnu anya nɔ . . . míafe ŋkume pɛe.”
Bu nya siawo ŋu kpɔ: Be kpakpaluʋuiwo nalé dzodzo na wo ɖokuiwo le vuvɔŋɔli la, wokekea wofe aʋalawo me ɖe ŋdɔgbe. Kpakpaluʋui fomevi aɖe ya tea ŋu xɔa ɣe fe keklẽ si nu sẽ helénɛ ɖi gɔ̃ hã. Nu si gbɔ wòtsona be nudzodzoevi sia tea ŋu wɔa nu siae nye ale si efe aʋala ŋuti le yibɔ kple ale si nane siwo le abe tsro wluiwluiwlui siwo ɖo ɖe wo nɔewo dzi ene hã le eŋu. Do wluiwluiwlui siwo le abe anyixe ene le wo ŋu eye nanewo le abe nuŋlɔdzesi V si wotsyɔ anyi siwo le wo nɔewo ŋu la nana ɣe fe keklẽa ɖoa do siawo me. Esia wɔnɛ be kpakpaluʋui tea ŋu xɔa ɣea fe keklẽ si nana efe aʋalawo nyɔna tsiɖitsiɖi henana dzoxɔxɔ si nu sẽ la ɖoa kpakpaluʋuia me.
Agbalẽ si nye Science Daily gblɔ be: “Wobua kpakpaluʋui fe aʋalawo be wonye dzɔdzɔmenuwɔwɔ siwo dome tea ŋu gblẽna bɔbɔe wu la dometɔ ɖeka, gake numekulawo srɔ̃ nu vevi aɖe tso kpakpaluʋui fe aʋala fe dɔwɔwɔa me si akpe ɖe wo ŋu woato mɔɖaŋunu yeye aɖe vɛ si ana woazã tsi kple ɣe fe keklẽ atsɔ adzi haidrodzin-ya, si wobuna be megblẽa nu boo tso nutoa me ŋu o la, fe agbɔsɔsɔ ɖe edzi tefe eve.” Nu bubu si woagate ŋu ato mɔnu sia dzi awɔe nye nukpɔmɔ̃wo kple elektrik-namɔ̃ siwo zãa ɣe fe keklẽ.
Nu kae nèsusu? Ðe kpakpaluʋui fe aʋala si xɔa ɣe fe keklẽ la dzɔ le eɖokui sia? Alo Wɔla lae wɔea?
1 2 3 4 5 6 7 8 9 10 11 12 13 14 15 16

robotstxt: allowed

filter: keep


c: text/html

text: 6“Mikpɔ mia ɖokui dzi nyuie be miagaɖe miafe dzɔdzɔenyenye afia le amewo ŋkume bene woakpɔ mi o; ne menye nenema o la, fetu aɖeke manɔ anyi na mi le mia Fofo si le dzifowo la gbɔ o.2Eya ta ne èkpɔ nublanui na ame dahewo hele nu nam wo la, mègana kpẽ naɖi le ŋgɔwò, abe ale si alakpanuwɔlawo wɔna le fufofewo kple ablɔwo dzi, bene amewo nado wo ɖe dzi la ene o. Vavã mele egblɔm na mi be: Wole wofe fetu blibo la xɔm xoxo.3Ke wò la, ne èkpɔ nublanui na ame dahewo le nu nam wo la, mègana wò miasi nanya nu si wɔm wò ɖusi le o,4bene wò nunana la nanɔ ɣaɣla; ekema Fofowò, si le nu kpɔm le ɣaɣlafe la, aɖo etefe na wò.5“Nenema kee ne miele gbe dom ɖa la, mele be mianɔ abe alakpanuwɔlawo ene o; elabena wolɔ̃a gbedodoɖa le tsitrenu le fufofewo kple mɔ gãwo fe dzogoewo dzi, bene amewo nakpɔ yewo. Vavã mele egblɔm na mi be: Wole wofe fetu blibo la xɔm xoxo.6Ke wò la, ne èle gbe dom ɖa la, yi xɔwò me, eye ne ètu ʋɔa vɔ la, do gbe ɖa na Fofowò si le ɣaɣlafe la; ekema Fofowò si kpɔa nu le ɣaɣlafe la aɖo etefe na wò.7Gake ne miele gbe dom ɖa la, miganɔ nya ɖeka mawo ke gbɔgblɔ dzi, abe ale si dukɔwo me tɔwo wɔna ene o, elabena wosusuna be, le yewofe nya geɖe gbɔgblɔ ta la, woaɖo to yewo.8Eya ta migawɔ mia ɖokui abe woawo ene o, elabena Mawu, mia Fofo la, nya nu siwo le mia hiãm hafi mieva bianɛ gɔ̃ hã.9“Eya ta miawo mido gbe ɖa ale:“‘Mía Fofo si le dzifowo, wò ŋkɔ ŋuti nakɔ.10Wò fiaɖufe nava. Wò lɔlɔ̃nu nava eme le dzifo, kple anyigba dzi hã.11Na míafe abolo si asu mía nu egbe la mí;12eye tsɔ míafe fewo ke mí, abe ale si míawo hã míetsɔ ke ame siwo nyi fe le mía ŋu ene.13Eye mègakplɔ mí yi tetekpɔ me o, ke boŋ ɖe mí tso vɔ̃ɖitɔ la si me.’14“Elabena ne mietsɔa amewo fe vodadawo kea wo la, mia Fofo si le dzifo hã atsɔ ake mi;15gake ne mietsɔa amewo fe vodadawo kea wo o la, mia Fofo hã matsɔ miafe vodadawo ake mi o.16“Ne miele nu tsim le dɔdɔm la, midzudzɔ nublanuimoɖoɖo abe ale si alakpanuwɔlawo wɔna ene, elabena womedzraa wofe mo ɖo o, bene amewo nakpɔ be yewole nu tsim le dɔdɔm. Vavã mele egblɔm na mi be: Wole wofe fetu blibo la xɔm xoxo.17Ke wò la, ne èle nu tsim le dɔdɔm la, de ami ɖa me, eye nàfu mo,18bene amewo nagakpɔe be èle nu tsim le dɔdɔm o, negbe Fofowò si le ɣaɣlafe la ko; ekema Fofowò si le nu kpɔm le ɣaɣlafe la aɖo etefe na wò.19“Midzudzɔ nu xɔasiwo nu fofofu na mia ɖokui ɖe anyigba dzi, afi si agbagblaʋui kple ɣebia gblẽa nu le, eye fiafitɔwo dzea kpɔ va fia fi le.20Ke boŋ mifo nu xɔasiwo nu fu na mia ɖokui ɖe dzifo, afi si agbagblaʋui alo ɣebia megblẽa nu le o, eye fiafitɔwo medzea kpɔ va fia fi le o.21Elabena afi si wò nu xɔasiwo le la, afi mae wò dzi hã anɔ.22“Ameti la fe akaɖi ye nye ŋku. Eya ta ne wò ŋku nɔa nu ɖeka ŋu la, ekema wò ameti blibo la katã me akɔ;23gake ne ŋku vɔ̃ɖi le asiwò la, wò ameti blibo la katã me ado viviti. Ke ne kekeli si le mewò la nye viviti la, ekema viviti tsiɖitsiɖi ka gbegbee nye esi wòanye!24“Ame aɖeke mate ŋu anye kluvi na afetɔ eve o; elabena alé fu ɖeka, eye wòalɔ̃ evelia, alo alé ɖe ɖeka ŋu, eye mabu evelia ɖe naneke me o. Miate ŋu anye Mawu kple Kesinɔnuwo siaa fe kluviwo o.25“Esia tae mele egblɔm na mi be: Midzudzɔ dzimaɖitsitsi ɖe miafe luʋɔwo ŋu le nu si miaɖu alo nu si miano ŋuti, alo le miafe ŋutilãwo ŋu le nu si miado ŋuti. Ðe luʋɔ la mewu nuɖuɖu, eye ŋutilã la wu nudodo oa?26Milé ŋku ɖe dzifoxewo ŋu nyuie, elabena womefãa nu alo ŋea nu, alo foa nuwo nu fu ɖe nudzraɖofewo o; ke hã, mia Fofo si le dzifo la nyia wo. Ðe miexɔ asi sãsãsã wu wo oa?27Mia dometɔ kae ate ŋu atsɔ abɔklugui ɖeka fe didime akpe efe agbenɔfe le dzimaɖitsitsi ta?28Eye nu ka tae mietsi dzimaɖi le nudodo hã ŋuti ɖo? Misrɔ̃ nu tso dzogbenya siwo le gbedadafo gbɔ, ale si wole tsitsimee; womekpea fu alo trea ɖeti o;29gake mele egblɔm na mi be Salomo gɔ̃ hã, le efe ŋutikɔkɔe la katã me la, meɖo atsyɔ̃ de esiawo dometɔ ɖeka nu o.30Ke ne Mawu ɖoa atsyɔ̃ na gbe me numiemie si li egbe, eye etsɔ ko woatsɔe afu gbe ɖe dzokpo me nenema la, ɖe maɖo atsyɔ̃ na miawo ya geɖe wu oa, mi xɔse ʋɛ tɔwo?31Eya ta migatsi dzimaɖi gbeɖe agblɔ be, ‘Nu kae míaɖu?’ alo ‘Nu kae míano?’ alo ‘Nu kae míado?’ o.32Elabena nu siawo katã nye nu siwo yome dukɔwo nɔna vevie. Elabena mia Fofo si le dzifo la nyae be miehiã nu siawo katã.33“Eya ta miyi edzi mianɔ fiaɖufe la kple Mawu fe dzɔdzɔenyenye dim gbã, eye woatsɔ nu bubu siawo katã akpe ɖe eŋuti na mi.34Eya ta migatsi dzimaɖi gbeɖe le etsɔ si gbɔna la ŋu o, elabena etsɔ si gbɔna la kple ye ŋutɔ fe dzimaɖitsitsiwoe. Ŋkeke ɖe sia ɖe fe vɔ̃ la sɔ gbɔ nɛ.


text:
NYATI SI LE AKPAA DZI
Ðe Nyakakadɔwɔlawo Toa Nyatefea?
AME geɖe mexɔa nyakakadɔwɔlawo fe nyawo dzi sena o. Le kpɔɖeŋu me, le United States la, Gallup-dɔwɔfea bia gbe amewo le fe 2012 me be “woagblɔe ne wokana ɖe” nyadzɔdzɔ siwo wogblɔna le radio kple television dzi kple esiwo nɔa nyadzɔdzɔgbalẽwo me la dzi be wodena pɛpɛpɛ eye wonyea nyatefenyawo hã. Ame siwo wobia gbee la dometɔ 6 le 10 me fe akpa aɖe ɖo eŋu be yewomekana ɖe wo dzi “tututu o” eye akpa bubu hã be yewomekana ɖe wo dzi “kura o.” Ðe wòsɔ be woase le wo ɖokuiwo me alea?
Nyakakadɔwɔla geɖewo kple habɔbɔ siwo wowɔa dɔ na la kaa atam be yewoagblɔ nya siwo le etefe hede pɛpɛpɛ. Gake ehiã be ame nabu nanewo ŋu. Woawoe nye esiwo gbɔna:
DƆWƆƑE GÃ. Dɔwɔfe gã ʋɛ aɖewo siwo si ga le ŋutɔe ɖo nyakakadɔwɔfe gã aɖewo. Nyakakadɔwɔfe gã mawo kpɔa ŋusẽ gã aɖe ɖe nya siwo woagblɔ, ale si woagblɔ woe, kple vevienyenye si gbegbe woatsɔ agblɔ nya mawoe la dzi. Esi wònye ɖe woɖo dɔwɔfe gã mawo fe akpa gãtɔ ɖe viɖekpɔkpɔ ta ŋuti la, nyametsotso siwo wofe nyakakadɔwɔfewo wɔna la fe taɖodzinu ate ŋu anye be wòahe ga vɛ na yewo. Nyakakadɔwɔfe siawo ate ŋu aŋe aɖaba afu nyatakaka siwo ate ŋu agblẽ nu le dɔwɔfe siawo fe gakpɔmɔnuwo ŋu la dzi.
DZIÐUÐUWO. Nya geɖe siwo nyakakadɔwɔlawo gblɔna la kuna ɖe amewo kple dziɖuɖuwo ŋu. Dziɖuɖuwo dzea agbagba be yewoana amewo nada asi ɖe yewofe ɖoɖowo dzi ahada megbe na dziɖuɖumegãwo. Esi wònye be nyakakadɔwɔlawo xɔa nyatakakawo tso dziɖuɖua gbɔ ta la, ɣeaɖewoɣi la nyakakadɔwɔlawo kple dziɖuɖumegãwo wɔa nu asi le asi me.
BOBLODODO. Le dukɔ geɖewo me la, ele be nyakakadɔwɔfewo nato mɔ aɖe dzi akpɔ ga hafi woate ŋu ayi wofe dɔa dzi, eye wokpɔa ga sia fe akpa gãtɔ tso boblododo me. Le United States la, boblododo mee dɔwɔfe siwo taa magazinewo kpɔa wofe ga fe akpa 50 va se ɖe 60 le alafa me le, nyadzɔdzɔgbalẽtafewo kpɔa wofe ga fe akpa 80 le alafa me le eme, eye televisiondɔwɔfe kple radiodɔwɔfe siwo woɖo ɖe asitsatsa ta hã kpɔa wofe gawo katã tso asitsatsa me. Eme kɔ be boblodolawo medina be yewoakpe asi ɖe ɖoɖo siwo made yewofe adzɔnuwo dzi o la ŋu o. Ne womekpɔ ŋudzedze ɖe nyakakadɔwɔfe aɖe fe boblododo ŋu o la, woate ŋu atrɔ ɖe nyakakadɔwɔfe bubu ŋu. Esi nyakakadɔwɔlawo nya esia ta la, wofoa asa na nyatakaka siwo made dɔwɔfe siwo kpea asi ɖe wo ŋu dzi o la gbɔgblɔ.
NYATEƑEMATOMATO. Menye nyakakadɔwɔlawo katãe toa nyatefe o. Wo dometɔ aɖewo kpaa nyawo gblɔna. Ƒe ʋɛ aɖewo nye esi va yi la, nyakakadɔwɔla aɖe si le Japan ku nu me tso nu si gbɔ wòtso be adzakpo dzeani siwo le Okinawa la dome le gbegblẽm la ŋu. Esi mekpɔ kpeɖodzi aɖeke o la, eya ŋutɔ gblẽ nu le adzakpo aɖe ŋu eye wòɖe fotoe. Wotea ŋu trɔa asi le fotowo gɔ̃ hã ŋu tsɔ blea amewo. Mɔ siwo dzi wotona trɔa asi le fotowo ŋu la va de ŋgɔ egbea ŋutɔ, eye le ɖewo gome la, asesẽ ŋutɔ be woanya be ɖe wotrɔ asi le fotoawo ŋu.
AMIÐEÐE ÐE NYAWO. Ne kpeɖodzi sẽŋu le nyatakaka aɖe ŋu hã la, nyakakadɔwɔla ate ŋu atrɔ asi le eŋu ahagblɔe ale si wòdii. Nya kawoe woagblɔ le nyatakaka aɖe me, eye kawoe womagblɔ o? Le kpɔɖeŋu me, ate ŋu adzɔ be woɖu bɔl-foha aɖe dzi kple age eve. Nyatefeae nye ema. Gake nyakakadɔwɔla ate ŋu agblɔ nu geɖewo be wo gbɔe wòtso be woɖu bɔl-foha ma dzi.
NYA AÐEWO ŊEŊE ÐE EME, Zi geɖe la, ne nyakakadɔwɔlawo le asi trɔm le nyatakakawo ŋu be wòawɔ dɔ ɖe amewo dzi la, woɖea nyatakaka siwo gbɔgblɔ ate ŋu ahe kuxi vɛ alo afɔ biabia aɖewo ɖe te la le eme. Esia wɔnɛ be woɖea ami ɖe nya aɖewo eye bubuwo fe vevienyenye dzi ɖena kpɔtɔna. Ɣeaɖewoɣi la, esi wònye be miniti ʋɛ aɖewo koe nɔa television dzi nyakakadɔwɔlawo kple nyatakakanalawo si be woatsɔ afo nu tso nya goglo aɖewo ŋu ta la, woŋea nya vevi aɖewo ɖe eme eye woŋea aɖaba fua ɖewo hã dzi.
HOƲIƲLI. Esi televisiondɔwɔfewo va le agbɔ sɔm ɖe edzi le fe ʋɛ siawo me la, ɣeyiɣi si amewo zãna tsɔ kpɔa televisiondɔwɔfe ɖeka fe wɔnawo dzi ɖe kpɔtɔ ŋutɔ. Esia foe ɖe televisiondɔwɔfewo nu be woatrɔ asi le wofe wɔnawo ŋu woanɔ etɔxɛe alo woavivi ame nu ale be amewo nakpɔtɔ anɔ wofe wɔnawo kpɔm. Esi agbalẽ si nye Media Bias nɔ nu fom tso nya sia ŋu la, egblɔ be: “Woɖea nɔnɔmetatawo le [television] dzi nyadzɔdzɔgbɔgblɔ ɖe sia ɖe kloe me, nɔnɔmetatawo dometɔ aɖewo blea fu le lã me na ame eye bubuwo hã léa dzi na ame hewɔa dɔ ɖe ame dzi, eye woɖe nyatakakawo fe didime dzi kpɔtɔ le esi amewo megalɔ̃na kpɔa nu ɖeka ʋuu o ta.”
VODADAWO. Esi wònye amegbetɔwo koe nyakakadɔwɔlawo hã nye ta la, wotea ŋu daa vo. Nya aɖe maŋlɔmaŋlɔ nyuie, gbɔviedzesidada ɖe afi si mesɔ o, alo gbeŋutise aɖe ŋu dɔmawɔmawɔ nyuie ate ŋu atrɔ gɔmesese si le nya aɖe ŋu. Ate ŋu adzɔ be womeku nya aɖe me hekpɔ kpeɖodzi gobi le eŋu o. Eye ele bɔbɔe hã be nyakakadɔwɔla si le klokloklo dzi be yeawɔ ɖe game dzi la naŋlɔ xexlẽdzesi bubu ɖe bubu tefe. Le kpɔɖeŋu me, ate ŋu adzɔ be wòaŋlɔ 10,000 ɖe 100,000 tefe.
NUSUSU GBLƆ. Mele bɔbɔe be woagblɔ nyadzɔdzɔwo woade pɛpɛpɛ abe ale si ame aɖewo bunɛ ene o. Woate ŋu abu nu si wobuna egbea be enye nyatefe la etsɔ be menye nyatefe o. Le kpɔɖeŋu me, wobunɛ tsã be anyigbaa le míafe ɣe kple eŋuɣletinyigbawo titina. Gake egbea la, míenyae be anyigba la boŋue nɔa xlã fom ɣea.
Ehiã Dadasɔ
Togbɔ be masɔ be míaxɔ nu sia nu si míexlẽna le nyadzɔdzɔgbalẽwo me dzi ase o hã la, esia mefia be míake ɖi wofe nya sia nya o. Ðewohĩ nu si akpe ɖe mía ŋu míada asɔe nye be míanɔ ŋudzɔ, gake le ɣeyiɣi ma ke me la míalɔ̃ ɖe nya siwo ŋu kakaɖedzi le la dzi.
Biblia gblɔ be: “Ðe to medoa nya kpɔna, abe ale si veme ɖɔa nuɖuɖu kpɔna ene oa?” (Hiob 12:11) Eya ta nu siwo gbɔna akpe ɖe mía ŋu míado nya siwo míesena kple nu siwo míexlẽna la kpɔ:
AFI SI NYADZƆDZƆA TSO: Habɔbɔ alo nyakakadɔwɔla ɖianukware gbɔe nyatakakaa tsoa? Ðe wonya nyakakadɔwɔfea alo agbalẽtafea be wokua nyawo me tsitotsito hafi gblɔa woa? Alo wonye ame siwo ɖea ami ɖe nyaa? Ame kae naa gakpekpeɖeŋu nyakakadɔwɔfe ma?
AFI SI WOWƆ NUMEKUKU LE: Ðe kpeɖodzi li be woku nya me tsitotsitoa? Hatsotso ɖeka aɖe gbɔ koe woku nu me tsoea? Ðe ame siwo gbɔ woku nu me tsoe la nye ame siwo dzi woate ŋu aka ɖoa? Ðe wonye ame siwo dana sɔna alo ɖeko wotia wo be woava ɖɔli kpɔ na ame bubuwoa?
TAÐODZINU: Bia ɖokuiwò be: ‘Ðe wogblɔ nya sia koŋ be woatsɔ ana nyanya amewo loo alo ɖe wogblɔe be woatsɔ ado nukokoe na amewoa? Ðe wotsɔe le boblo dom nane loo alo ɖe wogblɔe be woatsɔ ada megbe na nanea?’
ALE SI WOGBLƆ NYA LAE: Ne dzikudodo, ameŋugbegblẽ alo nyahehe ɖe ame ŋu vevie dze le nyaa fe gɔmedzedze ko la, nyae be wole ame aɖe ŋu gblẽ ge ke menye be woadzaka nyawo nuŋububutɔe o.
ÐEKAWƆWƆ KPLE NYA BUBUWO: Ðe nya siwo wogblɔ la wɔ ɖeka kple nyati bubuwo tɔa? Ne nyakakadɔwɔlawo fe nu mesɔ le nyaa ŋu o la, ke kpɔ nyuie le nya ma ŋu!
ESƆ ÐE ƔEYIƔIA NU: Ðe nyatakakaa nye esi dzɔ nyitsɔ laa si dzi woate ŋu aka ɖoa? Ðewohĩ nane si woxɔ se be enye nyatefe fe 20 do ŋgɔ la magate ŋu anye nyatefe kokoko egbea o. Nenema kee, ne nyaa nye nyadzɔdzɔ yeye la, ate ŋu adzɔ be womeku nya me tsitotsito hekpɔ kpeɖodziwo katã o.
Eya ta míabia azɔ be ɖe nàte ŋu aka ɖe nyakakadɔwɔfewo dzia? Salomo ɖo aɖaŋu nyui sia si me nunya le na mí be: “Ame bebewu xɔa nya sia nya dzi sena; ke nunyala léa ŋku ɖe efe afɔɖeɖe ŋu.”—Lododowo 14:15.


text:
Ðe Mienaa Nu Ewolia?
Ao, Yehowa Ðasefowo menaa nu ewolia o; lɔlɔ̃nu faa nudzɔdzɔwoe míetsɔ kpɔa míafe dɔa dzi, eye ame siwo dzɔa ga siawo la meʋua go wofe ŋkɔwo o. Nu kae nye nu ewolia? Eye nu ka tae Yehowa Ðasefowo menaa nu ewolia o?
Se si wode na blema Israel dukɔa fe akpa aɖee bia be woana nu ewolia alo ama nu siwo le ame si la me ɖe akpa ewo ahadzɔ akpa ɖeka. Gake Biblia ɖee fia kɔtɛe be womebia tso Kristotɔwo ya si be woawɔ ɖe Se sia dzi o, eya ta womenaa “nuwo fe ewolia” o.
Womebiana tso Yehowa Ðasefowo si be woana nu ewolia alo nunanawo o, ke boŋ wosrɔ̃a Kristotɔ gbãtɔwo fe kpɔɖeŋu, eye wodɔa alɔ wofe gbefãɖeɖedɔa le mɔ eve nu: womexɔa ga ɖe wofe subɔsubɔdɔa wɔwɔ ta o, eye woawo ŋutɔwo wodzɔa ga faa tsɔ kpea asi ɖe dɔa ŋu.
Ale míewɔna ɖe mɔfiame si wona Kristotɔwo le Biblia me la dzi. Mɔfiame sia gblɔ be: “Ame sia ame newɔ abe ale si wòɖo le efe dzi me ene, menye kple veve alo dzizizi o, elabena ame si naa nu kple dzidzɔ lae Mawu lɔ̃na.”


text:
MEGBENYAWO
“Luʋɔ” Kple “Gbɔgbɔ”—Nukae Nya Siawo Fia Ŋutɔŋutɔ?
NE ÈSE nya siwo nye “luʋɔ” kple “gbɔgbɔ” la, nuka dzie wò susu yina? Ame geɖe xɔe se be nya siawo fia nane si le mía me si womekpɔna o, eye womekuna hã o. Wosusuna be ne ame ku la, efe akpa makpɔmakpɔ sia dona le ŋutilãa me heyia edzi nɔa agbe. Esi wònye dzixɔse sia kaka ɖe tefe geɖe ta la, ewɔa nuku na ame geɖe ne wova srɔ̃e be Biblia mefia nu nenema kura o. Ekema nukae nye luʋɔ, eye nukae Mawu fe Nya la fia tso gbɔgbɔ ŋu?
NUSI “LUƲƆ” SI WOZÃ LE BIBLIA ME LA NYE
De ŋugble tso luʋɔ ŋu gbã. Ðewohĩ àɖo ŋku edzi be Hebri kple Hela gbewo mee woŋlɔ Biblia fe akpa gãtɔ ɖo gbã. Esi Biblia-ŋlɔlawo nɔ nu ŋlɔm tso luʋɔ ŋu la, wozã Hebrigbe me nya ne′phesh alo Helagbe me nya psy·khe′. Nya eve siawo dze le Ŋɔŋlɔawo me wu zi 800 sɔŋ, eye Biblia gɔmeɖeɖe si nye New World Translation (Traduction du monde nouveau) ɖe wo katã gɔme be “luʋɔ.” Ne èlé ŋku ɖe alesi wozã nya “luʋɔ” alo “luʋɔwo” le Biblia me ŋu la, àkpɔe dze sii nyuie be nusi koŋ nya sia fiae nye (1) amewo, (2) lãwo, alo (3) agbe si ame alo lã aɖe le. Na míadzro mawunyakpukpui aɖewo siwo ɖe gɔmesese vovovo etɔ̃ siawo fia me akpɔ.
Amewo. “Le Noa fe ŋkekeawo me…woɖe ame ʋɛ, siwo le luʋɔ enyi la [tso] tsi me.” (Petro I, 3:20) Eme kɔ nyuie le afisia be nya “luʋɔ” fia amewo—Noa, srɔ̃a, viaŋutsu etɔ̃awo, kple wo srɔ̃wo. Biblia gblɔ hã be: “Ame gbãtɔ, Adam la, zu luʋɔ gbagbe.” (Korintotɔwo I, 15:45) Nya “luʋɔ” si wozã le afisia la tsi tre ɖi na ame aɖe koŋ—si nye Adam. Biblia me kpɔɖeŋu bubu aɖewo siwo me wozã “luʋɔ” alo “luʋɔwo” le tsɔ fia ame ɖeka alo amewo la dze le Psalmo 119:28; Konyifahawo 3:25; kple Dɔwɔwɔwo 27:37.
Lãwo. Míexlẽ le Biblia fe nuŋlɔɖi si ku ɖe nuwo wɔwɔ ŋu me be: “Tete Mawu gblɔ bena: Nu [luʋɔ, NW] gbagbewo nefu tsi le tsia me, eye xe dzodzoewo nedzo le ya me le dzifolilia fe ŋku me. Eye Mawu gblɔ bena: Nu [luʋɔ, NW] gbagbewo nedo tso anyigba me hamehame, afemelãwo kple nu tatawo kple gbemelãwo hamehame!” (Mose I, 1:20, 24) Le mawunyakpukpui sia me la, woyɔ tɔmelãwo, afemelãwo, kple gbemelãwo siaa be ‘luʋɔ.’ Biblia gɔmeɖeɖe geɖe zã nya “luʋɔ” hã na dzifoxewo kple lã bubuwo le Mose I, 9:10; Mose III, 11:46; kple Mose IV, 31:28.
Ame fe agbe. Ɣeaɖewoɣi la, nya “luʋɔ” fiana agbe si ame le. Yesu bia be: “Viɖe ka wòanye na ame, ne xexeme blibo la katã zu etɔ, ke wòabu efe luʋɔ mahã?” (Mateo 16:26) Nukae amea abu? Efe agbee. Bu nya si apostolo Paulo gblɔ na nɔvia Kristotɔwo ŋu kpɔ: “Mana woagblẽ nye ŋutɔ le miafe luʋɔwo ta.” (Korintotɔwo II, 12:15) Paulo lɔ̃ faa be yeatsɔ ye ɖokui aɖo anyi ɖe nɔviawo fe agbe ta. Le Biblia fe tefe siawo la, eme kɔ be nya “luʋɔ” la fia agbe si amea le. Àkpɔ gɔmesese sia si le nya “luʋɔ” ŋu la fe kpɔɖeŋu bubuwo le Fiawo I, 17:17-23; Psalmo 26:9; Dɔwɔwɔwo 20:10; kple Romatɔwo 16:4.
Ne èsrɔ̃ Mawu fe Nya la yi ŋgɔe la, àva kpɔe be womezã nya “luʋɔ” le Biblia fe tefe aɖeke tsɔ fia nu “makumaku” alo “mavɔmavɔ” kpɔ o. Ðe Ŋɔŋlɔawo gblɔ boŋ be luʋɔ la ate ŋu aku, si fia be ekuna. (Xezekiel 18:4, 20) Le esia ta Biblia yɔa amesi ku la kpuie ko be ‘luʋɔ kuku.’—Mose III, 21:11.
NUSI “GBƆGBƆ” LA NYE
Na míadzro nusi “gbɔgbɔ” si wozã le Biblia me la nye me azɔ. Ame aɖewo susuna be “luʋɔ” koe wogayɔna be “gbɔgbɔ.” Gake menye nenemae nyaa le o. Biblia na eme kɔ nyuie be “gbɔgbɔ” kple “luʋɔ” fia nu vovovo eve. Vovototo kae le wo dome?
Biblia-ŋlɔlawo zã Hebrigbe me nya ru′ach alo Helagbe me nya pneu′ma esime wonɔ nu ŋlɔm tso “gbɔgbɔ” ŋu. Ŋɔŋlɔawo ŋutɔ ɖe gɔmesese si le nya mawo ŋu me. Le kpɔɖeŋu me, Psalmo 104:29 gblɔ be: “Ne [wò Yehowa] èɖe wofe gbɔgbɔ [ru′ach] ɖa la, wokuna, eye wogbugbɔna yia wofe ke me.” Eye Yakobo 2:26 gblɔ be “ŋutilã gbɔgbɔ [pneu′ma] manɔmee nye nu kuku.” Eyata le kpukpui siawo me la, “gbɔgbɔ” la fia nusi naa ŋutilã nɔa agbe. Ne gbɔgbɔ mele ŋutilã la me o la, ke eku. Eyata menye nya “gbɔgbɔ” koe wozã tsɔ ɖe nya ru′ach gɔmee le Biblia me o, wozã nya “ŋusẽ,” alo agbegbɔgbɔ hã. Le kpɔɖeŋu me, Mawu gblɔ le Noa fe ŋkekea me Tsiɖɔɖɔa ŋu be: “Mana tsi naɖe anyigba la, bena ŋutilã, siwo katã le dzifoa te, esiwo me agbegbɔgbɔ [ru′ach] le la, natsrɔ̃.” (Mose I, 6:17; 7:15, 22) Eyata “gbɔgbɔ” fia ŋusẽ makpɔmakpɔ aɖe (agbeŋusẽ) si le nu gbagbewo katã me.
Menye nu ɖekae luʋɔ kple gbɔgbɔ la nye o. Ŋutilã hiã gbɔgbɔ abe alesi radio hiã elektrikŋusẽ ene—ale be wòawɔ dɔ. Be míagawɔ kpɔɖeŋua yi ŋgɔe la, bu radio sue si woate ŋu atsɔ ɖe asi ŋu kpɔ. Ne ède kpe radioa me eye nèʋui la, ɖeko wòle abe elektrikŋusẽ si le kpeawo me na radioa gbɔ agbe ene. Gake ne kpe mele radioa me o la, míagblɔ be radioa ku. Aleae míagblɔ le radio fomevi bubu ɖesiaɖe si woɖe efe elektrikŋusẽ ɖa la ŋu. Nenema kee gbɔgbɔ nye ŋusẽ si naa míafe ŋutilã nɔa agbe. Eye abe elektrikŋusẽ ene la, seselelãme mele gbɔgbɔa si o, eye mate ŋu abu tame hã o. Ŋusẽ aɖe ko wònye. Gake ne gbɔgbɔ, alo agbeŋusẽ, ma meli o la, míafe ŋutilãwo ‘kuna, eye wogbugbɔna yia wofe ke me,’ abe alesi hakpala la gblɔe ene.
Nyagblɔla 12:7 gblɔ tso amegbetɔ fe ku ŋu be: “[Efe ŋutilã fe] kewɔ nagatrɔ yi anyigba, si wònye tsã la gbɔ, eye gbɔgbɔ la nagbugbɔ ayi Mawu, amesi tsɔe na la gbɔ.” Ne gbɔgbɔ, alo agbeŋusẽ la, megale ŋutilãa me o la, ŋutilã la kuna hegbugbɔna yia afisi wòtso—anyigba. Agbeŋusẽ la hã gbugbɔna yia afisi wòtso—Mawu gbɔ. (Hiob 34:14, 15; Psalmo 36:10) Esia mefia be agbeŋusẽa zɔa mɔ yia dzifo ŋutɔŋutɔ o. Nusi wòfia boŋ enye be Yehowa Mawu koe ate ŋu ana amesi ku la nagava nɔ agbe le etsɔme. Ne míagblɔe la, efe agbea va le Mawu fe asi me. Mawu fe ŋusẽ koe ana gbɔgbɔ, alo agbeŋusẽ, nagaɖo ame me ake ale be wòaganɔ agbe.
Aleke gbegbee wòdoa dzidzɔ na mí enye si be míanyae be nusia tututue Mawu awɔ na amesiwo katã le ɖiɖim ɖe eme le ‘ŋkuɖodziyɔdowo’ me! (Yohanes 5:28, 29) Ne tsitretsitsi fe ɣeyiɣia de la, Yehowa awɔ ŋutilã yeye na amesi le alɔ̃ dɔm le ku me la, eye wòagatsɔ gbɔgbɔ, alo agbeŋusẽ ade eme be wòaganɔ agbe ake. Dzidzɔŋkeke gã aɖe ŋutɔe ema anye!
Ne èdi be yeagasrɔ̃ nu geɖe wu tso nya “luʋɔ” kple “gbɔgbɔ” siwo Biblia zã ŋu la, nyatakaka nyui aɖewo le agbalẽ gbadza si nye Nukae Dzɔna Ðe Mía Dzi ne Míeku? kple agbalẽ si nye Reasoning From the Scriptures, axa 375-84 (Comment raisonner à partir des Écritures, axa 27-32 kple axa 136-140) me. Yehowa Ðasefowoe ta agbalẽ eveawo siaa.
← Kpɔ ta


text:
Ðe Fukpekpewo Nu Ava Yia?
Ðe nàɖo eŋu be . . .
ɛ̃a?
aoa?
yemenya oa?
NYA SI BIBLIA GBLƆ
‘Mawu atutu aɖatsi sia aɖatsi ɖa le wofe ŋkume, eye ku maganɔ anyi o, eye konyifafa kple ɣlidodo kple vevesese hã maganɔ anyi o.’—Nyaɖeɖefia 21:3, 4, Xexe Yeye Gɔmeɖeɖe.
VI KAE ESIA AÐE NA WÒ?
Ana nàka ɖe edzi be menye Mawu gbɔe míafe kuxiwo tso o.
Wò dzi adze eme le esi nènya be Mawu sea veve ɖe ame siwo le fu kpem nu ta.
Mɔkpɔkpɔ anɔ asiwò be fukpekpewo katã nu ava yi.
ÐE MÍATE ŊU AKA ÐE NYA SI BIBLIA GBLƆ DZIA?
Ɛ̃, míate ŋu aka ɖe edzi, le susu eve ta:
Mawu mekpɔa dzidzɔ ɖe fukpekpe kple nu madzɔmadzɔ wɔwɔ ŋu o. Bu ale si Yehowa Mawu se le eɖokui me esi amewo sẽ ŋuta le efe dukɔa ŋu le blema la ŋu kpɔ. Biblia gblɔ be ‘esi wosẽ ŋuta le efe amewo ŋu la,’ wofe nu wɔ nublanui nɛ.
—Ʋɔnudrɔ̃lawo 2:18, Biblia.
Ame siwo sẽa ŋuta le ame bubuwo ŋu fe nu medzɔa dzi na Mawu o. Le kpɔɖeŋu me, Biblia gblɔ be Mawu lé fu ame “siwo kɔa ʋu maɖifɔ ɖi.”
—Lododowo 6:16, 17.
Mawu tsɔ ɖe le eme na ame sia ame. Menye amegbetɔwo koe ‘nya wofe fuɖename kple vevesesewo o,’ ke ele nyanya na Yehowa hã!
—2 Kronika 6:29, 30.
Etefe madidi o, Mawu ato efe Fiaɖufea dzi aɖe míafe fukpekpewo katã ɖa. (Mateo 6:9, 10) Hafi ɣemaɣi naɖo la, ele akɔ fam na ame siwo katã dia kpekpeɖeŋu tso egbɔ.
BU NYA SIA ŊU KPƆ
Nu ka tae Mawu ɖe mɔ fukpekpe li?
Biblia ɖo nya sia ŋu le ROMATƆWO 5:12 kple 2 PETRO 3:9.


text: 13Ne mefoa nu le amegbetɔwo kple mawudɔlawo fe gbegbɔgblɔwo me, gake lɔlɔ̃ mele asinye o la, ke mezu ayawagba alo gakogoe si fe ɖiɖi tɔa tome.2Eye ne nyagbɔgblɔɖi fe nunana le asinye, eye menya nya ɣaɣla kɔkɔewo katã kple sidzedze katã, eye ne xɔse le asinye ale gbegbe be mate ŋu aho towo aɖada ɖe tefe bubu, gake lɔlɔ̃ mele asinye o la, nyemenye naneke o.3Eye ne metsɔ nye nunɔamesiwo katã na, be woatsɔ anyi ame bubuwo, eye ne metsɔ nye ŋutilã na, bene mafo adegbe, gake lɔlɔ̃ mele asinye o la, meɖe vi aɖeke kura nam o.4Lɔlɔ̃ gbɔa dzi blewu, eye wònyoa dɔme. Lɔlɔ̃ meʋãa ŋu o, mefoa adegbe o, medoa eɖokui ɖe dzi glodzoo o,5mewɔa nu si mesɔ o, media ye ŋutɔ tɔ o, mebia dzi kabakaba o. Meŋlɔa vɔ̃ siwo wowɔ ɖe eŋu la ɖi o.6Mekpɔa dzidzɔ ɖe nu madzɔmadzɔ wɔwɔ ŋu o, ekpɔa dzidzɔ ɖe nyatefe boŋ ŋu.7Enɔa te ɖe nuwo katã nu, exɔa nuwo katã dzi sena, ekpɔa mɔ na nuwo katã, edoa dzi le nuwo katã me.8Lɔlɔ̃ nu metsina gbeɖe o. Gake ne nyagbɔgblɔɖi fe nunanawo li la, woava ɖe wo ɖa; ne gbegbɔgblɔ bubuwo dodo li la, wo nu ava yi; ne sidzedze fe nunana aɖe li la, woava ɖee ɖa.9Elabena sidzedze afãafã ye le mía si, eye míegblɔa nya ɖi afã kple afã;10gake ne nu si le blibo la va ɖo la, woaɖe nu si le afãafã la ɖa.11Esime menye vidzĩ la, mefoa nu abe vidzĩ ene, mebua tame abe vidzĩ ene, mesea nu gɔme abe vidzĩ ene; gake fifia si mezu ame tsitsi la, meɖe asi le vidzĩ me nuwɔnawo ŋu.12Elabena fifia la, míekpɔa nu flukpee to gahuhɔ̃e aɖe dzi, gake ɣemaɣi la, anye ŋkume kple ŋkume. Fifia la, menya nu afã kple afã, gake ɣemaɣi la, manya nu sia nu nyuie, abe ale si wonyam nyuie ene.13Gake azɔ la, nu etɔ̃ siawo kpɔtɔ li: xɔse, mɔkpɔkpɔ, lɔlɔ̃; ke nu siawo dometɔ si de ŋgɔ wu ye nye lɔlɔ̃.


text:
NYATI SI LE AKPAA DZI | NU KA KOŊ ŊUE BIBLIA ƑO NU TSOE?
Aleke Míewɔ Va Dzɔ?
Biblia fe agbalẽ si nye Mose Ƒe Agbalẽ Gbãtɔ tsɔ nya siwo gɔme sese le bɔbɔe la ɖe ale si xexea wɔ va dzɔ la me kpuie ale: “Le gɔmedzedzea me Mawu wɔ dzifo kple anyigba.” (1 Mose 1:1) Esi Mawu wɔ nu miemiewo kple lãwo vɔ la, ewɔ ame gbãtɔ siwo ŋkɔe nye Adam kple Xawa. Woto vovo na lãwo, elabena tiatiawɔwɔ fe ablɔɖe kpakple nɔnɔme bubu siwo le Mawu si la le amegbetɔwo hã si va se ɖe afi aɖe. Eya ta woate ŋu abia akɔnta tso wo si ɖe wofe nuwɔnawo ta. Ne wowɔ nu si Mawu bia tso wo si la, ke woakpɔ gome le Mawu fe tameɖoɖo me vava me ahanye amegbetɔfome deblibo si anɔ agbe le ŋutifafa me le anyigba dzi tegbee la dzilawo.
Ke hã esi mawudɔlawo dometɔ ɖeka kpɔ esia eye wòdi eya ŋutɔ ɖokui tɔ la, edze agbagba ble amegbetɔwo be yeana yefe didia nava eme. Esia na woyɔe be Satana, si gɔmee nye “Tsitretsiɖeŋula.” Satana fo nu na Xawa to da aɖe dzi hegblɔ nɛ be eme anyo nɛ wu ne eɖe kɔ ɖa le Mawu fe mɔfiame ŋu hewɔ nu si eya ŋutɔ di. Adam kple Xawa dze Satana yome, eye esia wɔe be woa kple wo Wɔla dome gblẽ. Le tiatia gbegblẽ si mía dzila gbãtɔawo wɔ ta la, wobu agbe mavɔ nɔnɔ fe mɔnukpɔkpɔa eye mí katã míenyi nu vɔ̃ kple blibomademade kpakple ku, si nu míate ŋu asi le o la fe dome tso wo gbɔ.
Enumake Mawu ɖe tame si wòɖo be yeaɖɔ nɔnɔme wɔnublanui sia ɖo kple nu si yeawɔ be Adam fe dzidzimeviwo nakpɔ agbe mavɔ la gblɔ. Mawu gblɔ nya ɖi be ‘dzidzimevi’ aɖe, si nye ame tɔxɛ aɖe la, ava tsrɔ̃ Satana ɖa mlɔeba eye wòana gbɔdzɔe mí tso fukpekpe siwo katã Satana, Adam kple Xawa fe nuwɔna he va mía dzi la me. (1 Mose 3:15) Ame kae ava nye ‘dzidzimevi’ ma? Woava nya ame si wònye la le ɣeyiɣi geɖe megbe.
Gake Satana gakpɔtɔ nɔ adeklo dzi be yeagblẽ Mawu fe tameɖoɖo nyui la me. Esia wɔe be nu vɔ̃ wɔwɔ kple vɔ̃ɖinyenye dzi ɖe edzi kabakaba. Eya ta Mawu tso nya me be yeana tsi naɖe ame vɔ̃ɖiwo woatsrɔ̃. Egblɔ na Noa, si nye ame dzɔdzɔe la be wòakpa aɖakaʋu gã nyadri aɖe si me woa kple efe fomea kpakple lã siwo wògblɔ nɛ be wòakplɔ ayi aɖakaʋua me la atsi agbe le.
Ƒe ɖeka le Tsiɖɔɖɔa megbe la, Noa kple efe fomea wodo go tso aɖakaʋua me va nɔ anyigba si ŋu wokɔ la dzi. Gake ‘dzidzimevia’ fe vavaɣi meɖo ɣemaɣi o.


text:
Yehowa Mawu Ðo Nu Sia Nu Ðe Ðoɖo Nu
“Mawu menye nyamanyamawɔwɔ fe Mawu o, ke ŋutifafa fe Mawu boŋ.”
1, 2. (a) Ame kae nye Mawu fe nuwɔwɔ gbãtɔ, eye aleke Yehowa zãe? (b) Nu kae ɖee fia be mawudɔlawo le ɖoɖo nu?
YEHOWA, si nye dzifo kple anyigba Wɔla la wɔa nu le ɖoɖo nu. Gbã la, ewɔ Yesu, si nye Via ɖekɛ la. Biblia yɔ Mawu fe gbɔgbɔmevi sia be “Nya la” elabena eyae nye Mawu fe nyanuɖela vevitɔ. Nya la subɔ Yehowa fe gbogbo manyaxlẽwo. Biblia gblɔ be: “Le gɔmedzedzea me la, Nya la nɔ anyi, eye Nya la nɔ anyi kple Mawu.” Egblɔ kpee be: “Eya [Nya la] dzi nuwo katã to va dzɔ, eye eya manɔmee la, nu ɖeka pɛ hã meva dzɔ o.” Ƒe 2,000 kple edzivɔe nye esi va yi la, Mawu dɔ Nya la, si nye ame deblibo Yesu Kristo, ɖo ɖe anyigba dzi eye wòwɔ Fofoa fe lɔlɔ̃nu nutefewɔwɔtɔe.
2 Hafi Vi la nava anyigba dzi la, enye Mawu fe “dɔnunɔla” bibi aɖe si subɔ nutefewɔwɔtɔe. (Lod. 8:30) Yehowa to edzi wɔ mawudɔla akpe tefe akpe geɖewo le dzifo. (Kol. 1:16) Biblia gblɔ tso mawudɔlawo ŋu be: “Ame akpe tefe akpe le [Yehowa subɔm], eye ame akpe ewo tefe akpe ewo tsi tre ɖe egbɔ.” (Dan. 7:10) Woɖɔ mawudɔla gbogboawo be wonye Yehowa fe “aʋakɔwo,” si ɖee fia be woɖo wo ɖe ɖoɖo nyui aɖe nu.
3. Ɣletivi kple ɣletinyigba nenie li, eye ɖoɖo ka nue wole?
3 Esi Yehowa wɔ dzifo gbahooa la, ewɔ ɣletivi kple ɣletinyigba gbogbo manyaxlẽwo. Ɣletivi nenie li? Nyadzɔdzɔgbalẽ aɖe si wotana le Houston, Texas, (Chronicle) gblɔ be, esi dzɔdzɔmeŋutinunyalawo wɔ numekuku yeye aɖe vɔ la, wogblɔ be ɣletivi kple ɣletinyigba miliɔn akpe tefe miliɔn akpe tefe akpe alafa etɔ̃ ye le dzifo gbahoo la, si nye agbɔsɔsɔ si wosusu tsã la fe tefe etɔ̃. (300,000,000,000,000,000,000,000) Ðe ɣletivi gbogbo mawo le ɖoɖo aɖe nua? Ɛ̃, woɖo ɣletiviwo ɖe ɣletivihatsotsowo me. Eye ɣletinyigba gbogbo aɖewo kple ɣletivi miliɔn akpewo, alo miliɔn tefe miliɔn geɖewo gɔ̃ hã, ye le ɣletivihatsotso ɖeka me. Azɔ wogaɖo ɣletivihatsotsoawo hã ɖe ɣletivihatsotso fokpliwo me, eye esiawo hã gale ɣletivihatsotso fe fufofo gã nyadriwo me.
4. Nu ka tae míate ŋu aka ɖe edzi be Mawu aɖo esubɔla siwo le anyigba dzi ɖe ɖoɖo nu?
4 Mawudɔlawo kple dzifoŋunuwo siaa le ɖoɖo nyui wɔnuku aɖe nu. (Yes. 40:26) Eya ta míate ŋu aka ɖe edzi be Yehowa aɖo esubɔla siwo le anyigba dzi hã ɖe ɖoɖo nu. Eye edi be woawɔ nu ɖe ɖoɖo nyui nu elabena dɔ vevi aɖe li wòle be woawɔ. Ale si Yehowa subɔla wɔnutefe siwo nɔ anyi le blema kple esiwo li egbea siaa wɔa nu ɖe ɖoɖo nu la ɖo kpe edzi be ele megbe na efe amewo, eye be “menye nyamanyamawɔwɔ fe Mawu o, ke ŋutifafa fe Mawu boŋ.”
MAWU NA EƑE AMEWO NƆ ÐOÐO NU LE BLEMA
5. Nu kae na tame si Mawu ɖo ɖe amegbetɔwo ŋu meva eme enumake o?
5 Esi Yehowa wɔ amegbetɔ gbãtɔwo la, egblɔ na wo be: “Midzi, ne miasɔ gbɔ, eye miayɔ anyigba la dzi, eye mianye agbo ɖe edzi, miaɖu fumelãwo kple dzifoxe dzodzoewo kple lã, siwo katã zɔna le anyigba dzi la dzi!” (1 Mose 1:28) Yehowa di be amegbetɔwo nanɔ dzidzim ɖe edzi ɖe ɖoɖo nu ale be woanɔ Paradisoa kekem ɖe enu vivivi va se ɖe esime wòaxɔ anyigba bliboa dzi. Adam kple Xawa fe tomaɖomaɖo na be Mawu fe tameɖoɖo sia meva eme enumake o. (1 Mose 3:1-6) Le ɣeyiɣi aɖe megbe la, “Yehowa kpɔ bena, amegbetɔwo fe vɔ̃ɖivɔ̃ɖi va sɔ gbɔ le anyigba dzi, eye wofe tamesusuwo kple dzimedidiwo nye vɔ̃ ko ɖaa.” Esia na “xexea me gblẽ le Mawu fe ŋku me, eye nu vlo wɔwɔ xɔ anyigba la dzi.” Eya ta Mawu ɖoe be yeatsɔ tsiɖɔɖɔ atsrɔ̃ ame mavɔ̃mawuwo katã.
6, 7. (a) Nu ka tae Yehowa ve Noa nu? (Kpɔ nɔnɔmetata si le nyati sia fe gɔmedzedze.) (b) Nu kae dzɔ ɖe Noa ŋɔlimetɔ mawɔnutefeawo dzi?
6 Gake “Yehowa ve Noa nu” elabena “Noa nye ame dzɔdzɔe kple ame maɖifɔ le eŋɔlimetɔwo dome.” Esi “Noa zɔ kple Mawu” ta la, Yehowa gblɔ nɛ be wòakpa aɖakaʋu gã aɖe. (1 Mose 6:8, 9, 14-16) Woakpae be wòate ŋu aho ɖe tsi dzi ale be wòate ŋu akpɔ amegbetɔwo kple lãwo siaa fe agbe ta. “Noa wɔe, abe ale si Mawu de se nɛ ene,” eye efe fomea kpe asi ɖe eŋu ale be wowu dɔa nu ɖe ɖoɖo nu. Esi wokplɔ lãwo yi aɖakaʋua me vɔ la, “Yehowa do ʋɔ” la.
7 Le fe 2370 D.M.Ŋ. me la, Yehowa he Tsiɖɔɖɔa vɛ, eye ‘wòtsrɔ̃ nu sia nu si nɔ anyigba dzi,’ gake ekpɔ nutefewɔla Noa kple efe fomea ya ta le aɖakaʋua me. (1 Mose 7:23) Noa kple viaŋutsuwo kpakple wo srɔ̃wo mee ame sia ame si le anyigba dzi egbea dzɔ tso. Gake xɔsemanɔsitɔ siwo meyi ɖe aɖakaʋua me o la katã tsrɔ̃ le esi wogbe toɖoɖo Noa, “dzɔdzɔenyenye fe gbefãɖela” la ta.
8. Esime Mawu gblɔ na blema Israel viwo be woayi Ŋugbedodonyigbaa dzi la, nu kae ɖee fia be ewɔ ɖoɖo nyuiwo na wo?
8 Ƒe 800 kple edzivɔ le Tsiɖɔɖɔa megbe la, Mawu ɖo Israel-dukɔa anyi. Ena mɔfiamewo wo le wofe agbenɔnɔ fe akpa sia akpa, vevietɔ ku ɖe wofe tadedeagu, ŋu. Le kpɔɖeŋu me, eɖo nunɔlawo kple Lewi viwo kpakple “nyɔnu, siwo subɔna le Mawu fe agbadɔa nu.” (2 Mose 38:8) Gake esime Yehowa Mawu gblɔ na Israel viwo be woayi Kanaan-nyigba dzi la, dzidzime ma mewɔ nutefe o, eya ta Mawu gblɔ na wo be, “Miade anyigba, si ŋu meka atam ɖo na mi be, mianɔ edzi la dzi o, negbe Kaleb, Yefune vi, kple Yosua, Nun vi ko,” elabena woawoe he du nyui gbɔe esi woyi ɖatsa ŋku le Ŋugbedodonyigbaa dzi. (4 Mose 14:30, 37, 38) Emegbe Mawu gblɔ na Mose be wòade dɔ asi na Yosua be wòaxɔ ɖe etefe. (4 Mose 27:18-23) Hafi Yosua nakplɔ Israel viwo ayi Kanaan-nyigba dzi la, Mawu gblɔ nɛ be: ‘Lé dzi ɖe fo, eye nàsẽ ŋu, ŋɔ megadzi wò o, eye dzidzi megafo wò o. Elabena Yehowa, wò Mawu la, li kpli wò le afi sia afi, si nàyi ɖo.’
9. Aleke Raxab bu Yehowa kple efe dukɔ lae?
9 Yehowa Mawu nɔ kple Yosua le afi sia afi si wòyi vavã. Le kpɔɖeŋu me, bu nu si dzɔ le fe 1473 D.M.Ŋ. esime Israel viwo gogo Kanaanitɔwo fe du Yerixo ŋu kpɔ. Yosua dɔ ŋkutsala eve ɖo ɖe Yerixo, eye ŋutsuawo yi ɖadze Raxab gbolo la gbɔ. Esi Yerixo-fia la dɔ amewo be woayi aɖalé ŋkutsalaawo vɛ la, Raxab tsɔ wo ɣla ɖe efe xɔta. Eyome Raxab gblɔ na Israel ŋkutsalaawo be: “Menyae bena, Yehowa le anyigba la tsɔ ge na mi . . . Elabena míese ale si Yehowa na Avafu la mie le mia ŋgɔ, . . . kpakple nu si miewɔ Amoritɔwo fe fia eveawo.” Egblɔ kpee be: “Yehowa, mia Mawu, enye Mawu le dzifo afi mɛ kple anyigba dzi afii.” (Yos. 2:9-11) Esi Raxab kpe asi ɖe Yehowa fe dukɔ tiatiaa ŋu ta la, Yehowa kpɔ eya kple efe fomea ta esime Israel viwo tsrɔ̃ Yerixo-dua. (Yos. 6:25) Raxab xɔ Yehowa dzi se, evɔ̃ Yehowa, eye wòde bubu efe dukɔ la ŋu.
ƑE ALAFA GBÃTƆ ME KRISTOTƆWO NƆ ÐOÐO NU
10. Nya kae Yesu gblɔ na Yuda-subɔsubɔhakplɔla siwo nɔ anyi le eŋɔli, eye nu ka tae?
10 Yosua nɔ ŋgɔ na Israel viwo woɖu du vovovowo dzi eye woxɔ Kanaan-nyigba la. Gake nu kae va dzɔ emegbe? Le fe 1,500 siwo kplɔe ɖo me la, Israel viwo gbe toɖoɖo Mawu enuenu. Kaka Yehowa nadɔ Via ɖe anyigba dzi la, wofe tomaɖomaɖo Mawu kple efe nyagblɔɖilawo do fievo ale gbegbe be Yesu yɔ Yerusalemtɔwo be ame siwo “wu nyagblɔɖilawo.” (Mixlẽ Mateo 23:37, 38.) Mawu gbe Yuda-subɔsubɔhakplɔlawo le esi womewɔ nutefe nɛ o ta. Eya ta Yesu gblɔ na wo be: “Woaxɔ Mawu fiaɖufe la le mia si, eye woatsɔe ana dukɔ si tsea efe ku la.”
11, 12. (a) Nu kae ɖo kpe edzi be Yehowa gbe Israel-dukɔa heɖo habɔbɔ yeye aɖe? (b) Ame kawoe nye habɔbɔ yeye si ŋu Mawu kpɔ ŋudzedze ɖo la me tɔwo?
11 Le fe alafa gbãtɔ M.Ŋ. me la, Yehowa gbe Israel-dukɔ mawɔnutefe la. Gake ema mefia be habɔbɔ si me esubɔla wɔnutefewo le maganɔ esi le anyigba dzi o. Tso fe 33 M.Ŋ. fe Pentekoste ŋkekea dzi la, Yehowa ɖo habɔbɔ yeye aɖe si me tɔwo ɖoa to Yesu Kristo fe nufiafiawo. Le ŋkeke ma dzi la, Yesu fe nusrɔ̃la siwo anɔ 120 fo fu ɖe dzifoxɔ aɖe dzi le Yerusalem, ‘kasia wose nane fe ɖiɖi tso dzifo abe yafofo sesẽ aɖe ene, eye wòxɔ afe si me wole la katã. Eye wokpɔ nane si le abe dzofaɖewo ene la va dze ɖe wo dometɔ ɖe sia ɖe dzi ɖekaɖeka, eye gbɔgbɔ kɔkɔe yɔ wo katã taŋ, eye wode asi gbe vovovowo dodo me, abe ale si gbɔgbɔ la dee nu na wo ene.’ (Dɔw. 2:1-4) Nu wɔnuku sia ɖo kpe edzi kɔtɛ be Yehowa le megbe na habɔbɔ yeye, si me tɔwo nye Kristo fe nusrɔ̃lawo.
12 Gbe ma gbe la, ‘wotsɔ ame abe akpe etɔ̃ ene kpe’ ɖe Yesu yomedzelawo ŋu. Azɔ hã, “Yehowa yi edzi tsɔ ame siwo ɖem wonɔ la nɔ kpekpem ɖe wo ŋu tso ŋkeke yi ŋkeke.” (Dɔw. 2:41, 47) Yesu fe nusrɔ̃la gbãtɔ mawo fe gbefãɖeɖedɔa kpɔ dzidzedze ale gbegbe be “Mawu fe nya la yi edzi nɔ ta kekem, eye nusrɔ̃lawo fe xexlẽme yi edzi nɔ dzidzim ɖe edzi ŋutɔ le Yerusalem.” ‘Nunɔlawo fe ha gã aɖe gɔ̃ hã va zu xɔsetɔwo.’ (Dɔw. 6:7) Eya ta dzianukwaretɔ geɖewo va xɔ nyatefe si fe gbefã ɖem habɔbɔ yeye sia me tɔwo le. Emegbe Yehowa gaɖo kpe edzi be yele megbe na wo esime wòte “dukɔwo me tɔwo” kpɔkplɔ va Kristo hamea me.
13. Dɔ kae Mawu de asi na efe amewo?
13 Dɔ si Mawu de asi na Kristo yomedzelawo la dze fãa. Yesu ŋutɔ ɖo kpɔɖeŋu ɖi na wo, elabena tso esime wonyrɔe ɖe tsi me teti koe wòdze gbefãɖeɖe tso “dzifofiaɖufe” la ŋu gɔme. (Mat. 4:17) Efia eyomedzelawo be woawɔ dɔ ma ke. Egblɔ na wo be: “Mianye nye ɖasefowo le Yerusalem kple Yudea blibo la katã kple Samaria, eye va se ɖe anyigba fe sefe ke.” (Dɔw. 1:8) Kristo yomedzela gbãtɔ mawo se nu si tututu wòle be woawɔ gɔme. Le kpɔɖeŋu me, le Antioxia si le Pisidia la, Paulo kple Barnaba gblɔ na Yudatɔ siwo tsi tre ɖe wo ŋu la vɔvɔ̃manɔmee be: “Ehiã be woagblɔ Mawu fe nya la na mi gbã. Gake esi miele asi tumee ɖa tso mia gbɔ, eye miebu mia ɖokui be yewodze na agbe mavɔ o ta la, kpɔ ɖa! Míele tɔtrɔm ɖe dukɔwo ŋu. Le nyatefe me la, Yehowa de se na mí gblɔ be: ‘Meɖo wò abe dukɔwo fe kekeli ene, be nànye xɔxɔ na amewo va se ɖe anyigba fe sefe ke.’” (Dɔw. 13:14, 45-47) Tso fe alafa gbãtɔ me ke la, Mawu fe habɔbɔa fe akpa si le anyigba dzi la yi edzi le nu si Mawu wɔ hena amegbetɔfomea fe ɖeɖekpɔkpɔ la ŋu nya gblɔm na amewo.
MAWU SUBƆLAWO TSI AGBE
14. Nu kae dzɔ ɖe Yerusalem dzi le fe alafa gbãtɔ me, gake ame kawoe tsi agbe?
14 Yudatɔ akpa gãtɔ mexɔ nya nyuia o, eya ta afɔku gã aɖe nɔ ŋgɔ na wo, elabena Yesu xlɔ̃ nu efe nusrɔ̃lawo be: “Ne miekpɔ aʋakɔwo fu asaɖa anyi heɖe to ɖe Yerusalem ŋu la, ekema minyae be efe afedozuɣi gogo. Ekema ame siwo le Yudea nate sisi ayi towo dzi, eye ame siwo le dua me la nadzo, eye ame siwo le agbletawo la nagatrɔ ayi eme o.” (Luka 21:20, 21) Nya si Yesu gblɔ ɖi la va eme. Esi Yudatɔwo dze aglã ta la, Cestius Gallus nɔ ŋgɔ na Roma-srafowo woho va ɖe to ɖe Yerusalem le fe 66 M.Ŋ. me. Gake Roma-srafoawo trɔ dzo kpata, eye ema ʋu mɔ na Yesu yomedzelawo wosi dzo le Yerusalem kple Yudea. Ŋutinyaŋlɔla Eusebius gblɔ be, wo dometɔ geɖe tsò Yordan Tɔsisia hesi yi Pella, le Perea. Le fe 70 M.Ŋ. me la, Aʋafia Tito nɔ ŋgɔ na Roma-srafowo wotrɔ gbɔ va tsrɔ̃ Yerusalem. Gake Kristotɔ wɔnutefewo tsi agbe le esi wowɔ ɖe Yesu fe nuxlɔ̃amea dzi ta.
15. Esi nuwo nɔ bɔbɔe na Kristotɔwo tae wofe dɔa kpɔ dzidzedze ɖoa? Ðe eme.
15 Togbɔ be woti Kristotɔwo yome eye woto xɔse fe dodokpɔ geɖewo me le fe alafa gbãtɔ me hã la, wofe dɔa kpɔ dzidzedze eye ame geɖe va zu Kristotɔwo. (Dɔw. 11:19-21; 19:1, 19, 20) Nu ka tae? Elabena Mawu kpɔ ŋudzedze ɖe Kristo hamea ŋu henɔ eyram.
16. Nu kae wòhiã be Kristotɔawo nawɔ be nuwo nadze edzi na wo?
16 Be nuwo nadze edzi na Kristotɔawo le mawusubɔsubɔ me la, ele be woado vevie nu. Ehiã vevie be woasrɔ̃ Ŋɔŋlɔawo moveviɖoɖotɔe, woade hame fe kpekpewo edziedzi ahatsɔ dzo ɖe Fiaɖufegbefãɖeɖedɔa ŋu. Nu siawo wɔwɔ na be Yehowa fe amewo sẽ ŋu le xɔse me eye wowɔ ɖeka ɣemaɣi, abe ale si wògale egbea hã ene. Ðoɖo nyui nɔ hame gbãtɔ mawo me. Eye dɔ sesẽ siwo dzikpɔlawo kple subɔsubɔdɔwɔlawo wɔ kple dzi faa la ɖe vi na hamea me tɔwo katã. (Flp. 1:1; 1 Pet. 5:1-4) Dzidzɔ ka gbegbee nye esi wònyena na wo ne dzikpɔla mɔzɔlawo, abe Paulo ene, va kpɔ hameawo ɖa! (Dɔw. 15:36, 40, 41) Ale si gbegbe nu siwo míewɔna egbea le hameawo me la sɔ kple fe alafa gbãtɔ me Kristotɔwo tɔ la ɖe dzesi ŋutɔ. Dzi dzɔa mí ŋutɔ be Yehowa na esubɔlawo wɔ nu le ɖoɖo nu ɣemaɣi, eye wògale nenema egbea hã! *
17. Nu ka mee míadzro le nyati si kplɔ esia ɖo me?
17 Le ŋkeke mamlɛ siawo me esi Satana fe xexea fe nuwuwu le afe tum la, Yehowa fe habɔbɔ gã la fe akpa si le anyigba dzi le ŋgɔ yim kabakaba wu tsã. Ðe nèle zɔzɔm aduadu kpliia? Wò hã èle ŋgɔyiyi wɔm le wò subɔsubɔ mea? Nyati si kplɔ esia ɖo afia ale si nàte ŋu awɔ esiae la wò.
^ mm. 16 Kpɔ nyati siwo nye “Kristotɔwo Dea Ta Agu Le Gbɔgbɔ Kple Nyatefe Me” kple “Woyia Edzi Zɔna Le Nyatefea Me” le July 15, 2002 fe Gbetakpɔxɔ me. Wodzro ɖoɖo si nu Mawu fe habɔbɔa fe akpa si le anyigba dzi le egbea me tsitotsito le Jehovah’s Witnesses


text:
SƆHƐWO BIANA BE
Nu Kae Mawɔ Ne Amewo Le Nye Nya Gblɔm?
Nu si tae wòvena
Ameŋunyagbɔgblɔ aɖewo vɔ̃ɖi. Le kpɔɖeŋu me, ne amea ɖoe koŋ be yeafo ɖi wò ŋkɔ. Gake ne menye ameŋunyagbɔgblɔ vɔ̃ɖie o hã la, evena vevietɔ nenye be míafe ame vevi aɖee gblɔ nya sia ɖe mía ŋu!
“Meva see be xɔ̃nye aɖe le gbɔgblɔm na amewo be nyemetsɔa ɖeke le eme na ame bubuwo o. Evem ŋutɔ! Nyemese nu si tae wògblɔ nya ma ɖo la gɔme o.”
—Ashley.
Nyatefenya: Ne wogblɔ nya manyomanyo ɖe ame ŋu la, evena ŋutɔ, eɖanye ame xɔlɔ̃ vevi alo ame bubu aɖee gblɔe o.
Nya vɔ̃
—màte ŋu axe mɔ ɖe enu ɣesiaɣi o
Susu vovovo siwo ta wogblɔa amewo fe nya la dometɔ aɖewoe nye esi:
Ðetsɔleme vavã. Amegbetɔwo bɔa ha kple wo nɔewo. Eya ta esɔ be míaɖo dze kple mía nɔewo alo afo nu tso mía nɔewo ŋu. Biblia ŋutɔ hã de dzi fo na mí be ‘míafe ŋku nenɔ ame bubuwo fe nyonyo ŋu’ va se ɖe afi aɖe ya teti.
“Amegbetɔwo ŋue mielɔ̃a dzeɖoɖo tsoe wu!”
—Bianca.
“Medina be manya nu siwo le edzi yim le amewo fe agbe me eye be mafo nu tso eŋu na ame bubuwo. Nyemenya nu si tae o, gake ɖeko wòvivia nunye.”
—Katie.
Modzakaɖeɖe. Ame aɖewo nɔ anyi le Biblia-ŋlɔɣiwo siwo “mezãa wofe vovoɣiwo ɖe naneke ŋu tsɔ wu be woanɔ nya yeyewo gblɔm alo anɔ wo sem o.” (Dɔwɔwɔwo 17:21) Nenema ke ko wòle egbea hãe!
“Ɣeaɖewoɣi ne nu wɔdɔɖeamedzi aɖeke medzɔ o la, woawo ŋutɔ wokpaa ɖe ale be woakpɔ nya aɖe si ŋu woaɖo dze le.”
—Joanna.
Ŋuʋaʋã. Biblia xlɔ̃ nu mí wòsɔ nyuie be míagatsɔ mía ɖokuiwo anɔ sɔsɔm kple ame bubuwo o. (Galatiatɔwo 6:4) Nublanuitɔe la, ne ame aɖewo kpɔ be ame bubuwo fe ŋutete wu yewo tɔ le nanewo me la, wonɔa wo ŋu gblẽm.
“Zi geɖe la, ameŋugbegblẽ ɖea nane fiana tso ameŋugblẽlawo ŋutɔ ŋu. Eɖenɛ fiana zi geɖe be wole ŋu ʋãm ame siwo ŋu gblẽm wole la le dzi me. Wogblẽa amewo ŋu ale be wofe dzi nadze eme eye woatsɔ ana kakaɖedzi wo ɖokuiwo be yewonyo wu ame siwo ŋu gblẽm yewole la.”
—Phil.
Nyatefenya: Godogodoa amewo agblɔ wo haviwo ŋu nya, eye woagblɔ wò hã tɔwò.
Dzidzɔnya
—mele be esia naɖe dzi le fowò o
Ele eme be màte ŋu axe mɔ na amewo be womegagblɔ ye ŋu nya o, gake àte ŋu atia ale si nàwɔ nui. Ne èse be amewo le ye ŋu nya gblɔm la, àte ŋu awɔ nu eve ya teti.
NU GBÃTƆ: Do tokui. Zi geɖe la, nu nyuitɔ si nàwɔ koe nye be nàdo tokui, vevietɔ ne enye nya maɖinyɛwo. Wɔ ɖe Biblia fe aɖaŋuɖoɖo sia dzi: “Wò gbɔgbɔ megayɔ ɖe dzikudodo ŋu o, elabena bometsilawo fe akɔtae dziku nɔna.”
“Afluiwo nɔ ɖiɖim be mele zɔzɔm kple ŋutsuvi aɖe! Eɖi kokoe ale gbegbe be ɖeko metsɔe na nukokoe.”
—Elise.
“Nu vevitɔ si xɔa aɖi le ameŋunyagbɔgblɔ sie nye ŋkɔ nyui fe amesinɔnɔ. Ne wole nya vɔ̃ gblɔm le ŋuwò na amewo gɔ̃ hã, esi amewo nyae be ènɔa agbe nyuie ta, ame ʋɛ aɖewo koe axɔ nya mawo dzi ase o. Nu nyui siwo wonya tso ŋuwò axɔ aɖi le ameŋunyagbɔgblɔ ma si.”
—Allison.
Aɖaŋuɖoɖo: Ŋlɔ (1) nya si wògblɔ tso ŋuwò la ɖi, (2) ale si nèse le ɖokuiwò me la ɖi. Ne ènya ‘de ŋugble le wò dzi me’ vɔ ko la, anɔ bɔbɔe na wò be nàɖe susu ɖa le nya mawo dzi.
NU EVELIA: Yi ame si gblɔ nyaa na amewo la gbɔ nàbiae. Le go aɖewo me la, àse le ɖokuiwò me be nya si wogblɔ ɖe ye ŋu vɔ̃ɖi ale gbegbe be ehiã be yeayi aɖafo nu kple ame si gblɔ nyaa na amewo.
“Ne èyi ɖabia nya ame si le ŋuwò gblẽm la, akpɔe dze sii be èse nya si gblɔm wòle tso ŋuwò la. Esia ate ŋu ana mɔnukpɔkpɔ mi miadzro nyaa me eye ate ŋu adzɔ gɔ̃ hã be miawu nya ma.”
—Elise.
Hafi nàyi amea gbɔ la, bu Biblia fe mawunyakpukpui siawo ŋu eye nàdzro biabia siwo kpe ɖe wo ŋu la me.
“Ne ame aɖe mekpɔ se nya, hafi ɖo eŋu o la, bometsitsi kple ŋukpe wònye nɛ.” (Lododowo 18:13) ‘Ðe mese susu si tae amea gblɔ nya ɖo la gɔme tsitotsitoa? Ðe wòate ŋu anye be ame si va gblɔ nam be wole ŋunye gblẽm la mese nya nyuie oa?’
“Ele be ame sia ame naɖe abla le nusese me, nanɔ blewu le nufofo me, nanɔ blewu le dziku me.” (Yakobo 1:19) ‘Ðe wòsɔ be mayi ameŋunyagblɔla gbɔ le ɣeyiɣi sia mea? Ðe meka ɖe edzi be mebu nyaa ŋu nyuiea? Alo ɖe wòanyo be malala gbɔ ale be nye dziku nu nafa keŋkeŋ hafia?’
“Nu sia nu si miedina be amewo nawɔ na mi la, ele be miawo hã miawɔ nenema ke na wo.” (Mateo 7:12) ‘Nenye nyee wɔ nua ɖe amea ŋu ɖee, aleke madi be wòagblɔe nam? Afi kae madi be wòagblɔ nya sia nam le? Nyagbe kawo tɔgbi zazãe aɖe vi wu, eye aleke magblɔe wòaɖe vi wu?
Aɖaŋuɖoɖo: Hafi nàyi ameŋunyagblɔlaa gbɔ la, ŋlɔ nya siwo nàdi be yeagblɔ nɛ la ɖi. Azɔ lala kwasiɖa ɖeka alo eve, gbugbɔ xlẽ nu siwo nèŋlɔ ɖi la, eye nàkpɔ ɖa be ɖe wòahiã be yeatrɔ nanewo le wo me hã. Gawu la, anyo be nàka nu si nèdi yeawɔ la ta na dziwòla alo xɔ̃wò kpɔnutefe aɖe ne wòaɖo aɖaŋu na wò.
Nyatefenya: Abe ale si ko wòle le agbemenuwɔna geɖewo gome ene la, màte ŋu axe mɔ ɖe ameŋunyagbɔgblɔ nu keŋkeŋ o. Gake esia mefia be nàɖe mɔ wòakpɔ ŋusẽ ɖe dziwò o.


text:
Ðe Ame Kukuwo Agava Nɔ Agbe Akea?
Ðe nàɖo eŋu be . . .
ɛ̃a?
aoa?
yemenya oa?
NYA SI BIBLIA GBLƆ
“Tsitretsitsi li.”
VI KAE ESIA AÐE NA WÒ?
Afa akɔ na wò ne wò ame vevi aɖe ku.
Ana be màganɔ vɔvɔ̃m na ku wu ale si dze o.
Mɔkpɔkpɔ si ŋu kakaɖedzi le asu asiwò be àgava wɔ ɖeka kple wò ame vevi siwo ku la ake.
ÐE MÍATE ŊU AKA ÐE NYA SI BIBLIA GBLƆ DZIA?
Ɛ̃, míate ŋu aka ɖe edzi, le susu etɔ̃ ta:
Mawu gbɔe agbe dzɔ tso. Biblia gblɔ tso Yehowa Mawu ŋu be: “Gbɔwò agbedzɔfe le.” (Psalmo 36:10; Dɔwɔwɔwo 17:24, 25) Esi Mawue na agbe nu gbagbewo katã ta la, ŋusẽ le esi be ne ame ku la, ate ŋu ana wòagava nɔ agbe ake.
Mawu fɔ ame kukuwo ɖe tsitre le blema. Biblia fo nu tso ame vovovo enyi siwo ku gake wofɔ wo ɖe tsitre wogava nɔ agbe le anyigba dzi la ŋu; ŋutsuwo, nyɔnuwo, ɖeviwo, kple ame tsitsiwo siaa le wo dome. Wo dometɔ aɖewo ku ɣeyiɣi kpui aɖe megbe koe wofɔ wo ɖe tsitre, gake wo dometɔ ɖeka ya nɔ yɔdo me ŋkeke ene sɔŋ!
—Yohanes 11:39-44.
Mawu di vevie be yeagafɔ ame kukuwo ɖe tsitre ake. Yehowa lé fu ku; eyɔe be futɔ. (1 Korintotɔwo 15:26) Ele ‘edzrom vevie’ be yeaɖe futɔ sia ɖa; edi be yeato tsitretsitsia dzi aɖu ku dzi. Ame aɖewo le efe susu me, siwo wòdi vevie be yeafɔ ɖe tsitre ahakpɔ wo woagava nɔ agbe le anyigba dzi ake.
—Hiob 14:14, 15.
BU NYA SIA ŊU KPƆ
Nu ka tae míetsina kua amegã hekuna?
Biblia ɖo nya sia ŋu le 1 MOSE 3:17-19 kple ROMATƆWO 5:12.


text:
Ðe Biblia Ate Ŋu Akpe Ðe Ŋunye Ne Melé Blanuia?
Ale si Biblia ɖo eŋui
Ɛ̃, elabe “Mawu, ame si faa akɔ na ame siwo ŋu nu te la” gbɔe kpekpeɖeŋu nyuitɔ kekeake tsona.
Ale si Mawu kpena ɖe ame siwo lé blanui ŋui
Ŋusẽ.
Mawu ‘ado ŋusẽ’ wò. Esia mefia be aɖe wò kuxiawo katã ɖa o, ke boŋ aɖo wò gbedodoɖawo ŋu ne èdo gbe ɖa nɛ be wòado ŋusẽ ye yeanɔ te ɖe kuxia nu. (Filipitɔwo 4:13)
Ka ɖe edzi be ele klalo be yease wò gbedodoɖawo, elabe Biblia gblɔ be: “Yehowa tsɔ ɖe ame siwo fe dzi gbã gudugudu la gbɔ, eye wòxɔna na ame siwo fe gbɔgbɔ wofo fu anyi.” (Psalmo 34:19)Le nyatefe me la, Mawu ate ŋu ase gbe siwo nàdo ɖa nɛ be wòakpe ɖe ye ŋu, nenye be mete ŋu gblɔ ale si tututu nèle sesem le ɖokuiwò me nɛ o hã.
—Romatɔwo 8:26, 27.
Kpɔɖeŋu nyuiwo.
Biblia-ŋlɔla aɖe do gbe ɖa na Mawu be: “Yehowa, [nye nuxaxa fe] globofe mele yɔwòm tso!”Hakpala sia kpɔ akɔfafa le efe blanuilélea me esi wòɖo ŋku edzi be Mawu lɔ̃na faa tsɔa míafe vodadawo kea mí.
Eya tae wògblɔ na Mawu be: “Yehowa, ne èbe, yealé vodadawo ɖi la, Afetɔ, ame ka anɔ te ma? Elabena gbɔwò tsɔtsɔke le, ne woavɔ̃ wò.”
—Psalmo 130:1, 3, 4.
Mɔkpɔkpɔ. Tsɔ kpe ɖe ale si Mawu faa akɔ na mí egbeae ŋu la, edo ŋugbe be yeaɖe kuxi siwo katã nana míeléa blanui la ɖa keŋkeŋ.
Ne ŋugbedodo ma va eme la, “womagaɖo ŋku tsãtɔwo [siwo dome blanuiléledɔ hã le] dzi, alo woava ame fe ta me o.”—Yesaya 65:17.
De Dzesii: Togbɔ be mí Yehowa Ðasefowo míelɔ̃ ɖe edzi be Mawu naa kpekpeɖeŋu ame siwo lé blanui hã la, míeyia kɔdzi ne míele dɔ, siwo dometɔ ɖekae nye blanuiléledɔ sesẽ, lém. (Marko 2:17) Ke hã míekafua dɔdamɔnu aɖeke be eyae nyo wu o, eye míebunɛ be ame ŋutɔe atso nya me le nya mawo ŋu.


text:
Nu Ka Ta Mado Gbe Ða? Ðe Mawu Aɖo Eŋu Nama?
Ale si Biblia ɖo eŋui
Ɛ̃. Biblia kple amewo fe nutefekpɔkpɔ ɖo kpe edzi be Mawu ɖoa gbedodoɖawo ŋu.
Biblia gblɔ be: “[Mawu wɔa] ame siwo katã vɔ̃nɛ la, fe didi dzi na wo, esea wofe ɣli, eye wòxɔna na wo.” (Psalmo 145:19) Gake ne Mawu aɖo wò gbedodoɖawo ŋu kple maɖo wo ŋu o la nɔ te ɖe dziwò.
Nu si le vevie na Mawu
Do gbe ɖa na Mawu ke menye Yesu, Maria, ame kɔkɔewo, mawudɔlawo alo nɔnɔmetatawo o.
Yehowa Mawu ɖeka koe ‘ɖoa to gbedodoɖa.’
—Psalmo 65:3.
Do gbe ɖa wòawɔ ɖeka kple Mawu fe lɔlɔ̃nu alo efe didi siwo le Biblia me.
—1 Yohanes 5:14.
Do gbe ɖa na Mawu to Yesu fe ŋkɔ me nàtsɔ ade bubu ɖofe si Yesu le la ŋu.
“Ame aɖeke mevaa Fofo la gbɔ o, negbe to dzinye ko.”
—Yohanes 14:6.
Do gbe ɖa le xɔse me, ahabia xɔse geɖe ne ehiã.
—Mateo 21:22; Luka 17:5.
Do gbe ɖa ɖokuibɔbɔtɔe tso dzi me.
Biblia gblɔ be: “Yehowa lolo, ekpɔa ame bɔbɔɖokui.”
—Psalmo 138:6.
Ku kutri nado gbe ɖa.
Yesu gblɔ be: “Minɔ ebiabia dzi, eye woana mi.”—Luka 11:9.
Nu si mele vevie na Mawu o
Amefomevi alo dukɔ si me nètso la mele vevie na Mawu o.
“Mawu mekpɔa ame ŋkume o, ke boŋ le dukɔ sia dukɔ me la, ame si vɔ̃nɛ, eye wòwɔa nu dzɔdzɔe la, eyae dzea eŋu.”—Dɔwɔwɔwo 10:34, 35.
Nɔnɔme si me nèle hafi le gbea dom ɖa la mele vevie na Mawu o. Àte ŋu ado gbe ɖa na Mawu ne ènɔ anyi, bɔbɔ tsyɔ mo anyi, dze klo alo le tsitrenu. —1 Kronika 17:16; Nexemiya 8:6; Daniel 6:11; Marko 11:25.
Èɖa do gbe ɖa le tame alo doe ɖa wòɖi o, Mawu asee. Mawu ɖoa gbe siwo míedona ɖa le tame la ŋu, ne womeɖi o gɔ̃ hã.
—Nexemiya 2:1-6.
Eɖanye kuxi sesẽ aɖee alo kuxi tsɛ aɖee o, do gbe ɖa tso eŋu.
Mawu fe nya la de dzi fo be, “miedro miafe dzimaɖitsitsiwo katã ɖe eyama dzi, elabena eléa be na mi.”—1 Petro 5:7.


text:
Ðe Wòsɔ Be Kristotɔwo Nazã Mɔxexeɖefufɔfɔnu Ƒe Mɔnuwoa?
Ale si Biblia ɖo eŋui
Yesu mede se na eyomedzelawo be woadzi vi loo alo womegadzi vi o. Yesu fe nusrɔ̃lawo dometɔ aɖeke hã mede se ma tɔgbi o. Biblia me nya aɖeke metsi tre ɖe mɔxexeɖefufɔfɔnu ŋu o. Le go sia me la, ele be ame nabu nya si dze le Romatɔwo 14:12 la ŋu. Afi ma gblɔ be: “
Mía dometɔ ɖe sia ɖe abu akɔnta le ye ŋutɔ ɖokui ŋuti na Mawu.”
Eya ta ekpo ɖe srɔ̃tɔwo ŋutɔ gbɔ be woatiae be yewoadzi vi loo alo yewomadzi vi o. Eye wokpɔ mɔ atso nya me le vi neni si woadzi kple ɣeyiɣi siwo me woadi be yewoadzi wo hã ŋu. Ne ŋutsu aɖe kple srɔ̃a tiae be yewoazã mɔxexeɖefufɔfɔnu fe mɔnu aɖe si manye fuɖeɖe o la, woawo ŋutɔ wofe nyae. Mele be ame aɖeke nadrɔ̃ ʋɔnu wo o.—Romatɔwo 14:4, 10-13.


text:
FIA NU VIWÒWO
Yesu Kristo
—Aleke Wòle Be Míabui Egbea?
Le December me la, ame geɖe kpɔa Yesu fe vidzĩmenɔɣi fe nɔnɔmetatawo alo nɔmewɔwɔewo le xexea me godoo. Wokpɔnɛ be ele lãnuɖunu me. Lãnuɖunu nye nugo si me wokɔa gbe ɖo na lãwo be woaɖu. Gake vidzĩe wòle be míabu be Yesu kpɔtɔ nyea?
Esime alẽkplɔlaawo nɔ gbea dzi la, kasia mawudɔla aɖe ɖe eɖokui fia wo. Egblɔ na wo be: “Wodzi Xɔla, si nye Kristo Afetɔ la, na mi.” Mawudɔlaa gblɔ na wo hã be woakpɔe be “woxatsa avɔ [ɖe Yesu ŋu hetsɔ] mlɔ lãnuɖunu me.” Enumake mawudɔla bubuwo hã va kpe ɖe eŋu eye wonɔ “Mawu kafum.”
Aleke nàse le ɖokuiwò me ne èsee mawudɔlawo le Mawu kafum?
Esia megbe kpuie la, ame bubuwo hã va afi si Maria kple Yosef nɔ le Betlexem. Esi alẽkplɔlaawo gblɔ nu si dzɔ ŋuti nya na wo la, ewɔ nuku na wo katã. Ðe wòdo dzidzɔ na wò be ènya nu tso dzidzɔnya siawo ŋua?
Gbe ɖeka, mawudɔla aɖe si ŋkɔe nye Gabriel la va Maria gbɔ. Edo ŋugbe nɛ be adzi vi aɖe si “anye gã, eye woayɔe be Dzifoʋĩtɔ la fe Vi.” Gabriel gagblɔ hã be: ‘Aɖu fia, eye nuwuwu manɔe na efe fiaɖufe la o.’
Esi Maria meɖe srɔ̃ ɣemaɣi o ta la, edi be yeanya ale si nu sia ate ŋu ava emee. Eya ta Gabriel ɖe eme nɛ be: “Dzifoʋĩtɔ la fe ŋusẽ ado vɔvɔli ɖe dziwò,” eye “woayɔ vi si nàdzi la be kɔkɔetɔ, Mawu fe Vi.” Nukunu gã aɖee wònye be woatrɔ Mawu fe Vi la fe agbe tso dzifo atsɔ ade Maria fe vidzidɔ me be wòatsi abe vidzĩ ene!
Ðe nèkpɔ nɔnɔmetata alo wɔwɔfia siwo me “nunyala” etɔ̃ kple alẽkplɔlawo siaa yi ɖasrã Yesu vidzĩ la kpɔa?
Aleke ɣletivimefakalawo wɔ ke ɖe Yesu ŋu?
Egbea, Satana dzea agbagba be yeana amewo nabu Yesu abe vidzĩ kokoe ene. Gake mawudɔla Gabriel gblɔ na Maria be: ‘Yesu aɖu fia, eye nuwuwu manɔe na efe fiaɖufe la o.’ Ɛ̃, Yesu zu Fia le dzi ɖum le dzifo fifia, eye etefe madidi o, atsrɔ̃ Mawu fe futɔwo katã. Nu siae wòle be wòanɔ susu me na mí tso Yesu ŋu, eye ele be míagblɔe na ame bubuwo hã.
Xlẽe le wò Biblia me
^ mm. 3 Ne èle nyati sia xlẽm na ɖevi la, fli kpui siawo aɖo ŋku edzi na wò be ele be nàtɔ vie bene ɖevia naɖo biabiaa ŋu.


text:
NYATI SI LE AKPAA DZI | ALE SI MAWU BUA ATAMANONOE
Atamanono Zu Kuxi Le Xexea Me Godoo
Ame gbogbo aɖewo le kukum le atamanono ta.
Ewu ame 100,000,000 le fe alafa si va yi me.
Eɖea ame siwo ade 6,000,000 fe agbe ɖa fe sia fe.
Le mama dedie nu la, ewua ame ɖeka le sekɛnd ade ɖe sia ɖe me.
Eye naneke meɖee fia be nuwo ava ka ɖe eme o.
Kuxi sia ŋuti nunyalawo bu akɔnta be ne nuwo aganɔ edzi yim alea la, ekema kaka fe 2030 naɖo la, ame siwo anɔ kukum le atamanono ta fe sia fe la asɔ gbɔ wu 8,000,000. Eye wobu akɔnta hã be kaka fe alafa 21 lia nawu enu la, atamanono aɖe ame 1,000,000,000 fe agbe ɖa.
Menye ame siwo noa atama la ŋu koe wògblẽa nu le o. Egblẽa nu le atamanola si megava li o la fe fometɔwo hã ŋu, elabena woxaa nu eye ganyawo ɖea fu na wo, eye ame 600,000 siwo menoa atama o hã kuna fe sia fe le atama fe dzudzɔ si wogbɔna ta. Esia wɔe be kɔdzifewo le dzi yim eye esia ɖea fu na ame sia ame.
Atamanono fe kuxia mele abe dɔvɔ̃ siwo nana ɖɔktawo nɔa dɔ dzi zãdomadɔlɔ̃e be woakpɔ atike na wo la ene o, woate ŋu atsi enu hafi, elabena wonya egbɔkpɔnua nyuie. Afenɔ Margaret Chan, si nye Xexea Me Lãmesẽ Habɔbɔa fe dɔdzikpɔlagã la gblɔ be: “Amegbetɔwo fe nuwɔna gbɔe wòtso be atamanono va zu kuxi le xexea me godoo, eye ne dziɖuɖuwo kple ɖokuisihabɔbɔwo dze agbagba wɔ nu aduadui la, woate ŋu akpɔ kuxia gbɔ.”
Dukɔwo le agbagba dzem fifia wu ɣeyiɣi bubu ɖe sia ɖe be yewoakpɔ lãmesẽkuxi sia gbɔ. Woka nya ta be kaka August 2012 naɖo la, dukɔ 175 da asi ɖe edzi be yewoaɖe afɔ aɖewo be atamazazã dzi naɖe akpɔtɔ. * Ke hã womate ŋu alé enu bɔbɔe o. Elabena dɔwɔfe siwo wɔa sigaret la zãa dɔlar biliɔn geɖe ɖe boblododo ŋu be woatsɔ ahe ame bubuwo hã ade atamanono me, vevietɔ nyɔnuwo kple sɔhɛ siwo le dukɔ madeŋgɔwo me. Eye ale si atamanono ŋutɔ hã va tsia ame si la wɔe be atamanola biliɔn ɖeka siwo wòzu numame na xoxo la dometɔ geɖe aku. Ne ame siwo le enom fifia medzudzɔ o la, ke ame siwo aku le atamanono ta la adzi ɖe edzi ŋutɔ le fe blaene siwo gbɔna me.
Atamanono ŋuti boblododowo kple ale si wòtsia ame sii la wɔe be asiɖeɖe le eŋu zu dɔ na ame geɖe, togbɔ be wodi be yewoadzudzɔ hafi hã. Aleae wòdzɔe le Naoko gome. Ðetugbuivi dzaa ko wònye esi wòdze atamanono gɔme. Ale si woɖea atamanolawo fiana le boblododowo me la sɔsrɔ̃ na wòse le eɖokui me be yede ŋgɔ. Togbɔ be dzitodzito me kansa wu edzilawo hã la, ekpɔtɔ nɔ atamanono dzi, evɔ vinyɔnuvi eve le esi hafi. Eya ŋutɔ gblɔ be: “Menɔ vɔvɔ̃m be mava kpɔ dzitodzito me kansa eye metsi dzi ɖe vinyewo hã fe lãmesẽ ŋu, gake nyemete ŋu ɖe asi le eŋu o. Mesusu be nyemate ŋu adzudzɔ gbeɖe o.”
Ke hã Naoko va dzudzɔ mlɔeba. Nu si kpe ɖe eŋu wòte ŋu dzudzɔ la kee kpe ɖe ame miliɔn geɖe ŋu wofo asa na atamanono. Nu kae? Míeɖe kuku, yi nuxexlẽa dzi.
^ mm. 11 Afɔɖeɖe siawo dometɔ aɖewoe nye nufiafia amewo tso nu siwo atamanono gblẽna le ame ŋui ŋu, asiɖoɖo dɔwɔfe siwo wɔa sigaret la fe boblododowo dzi, adzɔ gãwo xɔxɔ le dɔwɔfe mawo si, kple habɔbɔ siwo akpe ɖe amewo ŋu woaɖe asi le atamanono ŋu kaba la ɖoɖo anyi.


text:
Nu Ka Tae Mawu Ðe Mɔ Nazitɔwo Tsrɔ̃ Yudatɔwo?
Ame geɖe siwo biaa nya sia la ŋutɔ kpe fu dziŋɔwo alo wofe ame veviwo kpe fu le tsɔtsrɔ̃ dziŋɔ sia me eye menye biabia sia fe ŋuɖoɖo ko dim wole o, ke boŋ akɔfafa dimee wole. Ame aɖewo bua ale si Nazitɔwo tsrɔ̃ Yudatɔwo be enye amegbetɔwo fe nuwɔna dziŋɔtɔ kekeake eye esia na wòsesẽna na wo be woaxɔ Mawu dzi ase.
Susu totro siwo nɔa amewo si ɖe Mawu Kple Yudatɔwo fe tsɔtsrɔ̃ sia ŋu
Alakpanya: Mesɔ be ame nadi be yeanya nu si tae Mawu ɖe mɔ Nazitɔwo tsrɔ̃ Yudatɔwo o.
Nyatefenya: Ame siwo si xɔse sẽŋu le bia nya Mawu ku ɖe nu si tae wòɖe mɔ ɖe nu vɔ̃ɖi wɔwɔ ŋu la ŋuti. Le kpɔɖeŋu me, nyagblɔɖila Xabakuk bia Mawu be: “Nu ka ŋuti nèna mele nu vlo wɔwɔ tefe kpɔm, eye nèle hiãkame kpɔm kple ŋku, gbegblẽ kple ŋutasesẽ le ŋkunye me, avuwɔwɔ li, eye dzre dzɔ?” (Xabakuk 1:3) Mawu meka mo na Xabakuk o, ɖe wòna wòŋlɔ efe nyabiase ma ɖe Biblia me boŋ be mí katã míava xlẽ.
Nyatefenya: Mawu lé fu ŋutasẽnuwɔwɔwo kple fukpekpe siwo esiawo hena vaa amewo dzi la siaa. (Lododowo 6:16-19) Le Noa fe ŋkekeawo me le blema la, ŋutasẽnuwɔwɔ siwo xɔ afe ɖe anyigba bliboa dzi la ‘ɖu dzi’ na Mawu. (1 Mose 6:5, 6) Ðikeke mele eme o be ale si Nazitɔwo tsrɔ̃ Yudatɔwo la hã ɖu dzi nɛ ŋutɔ.—Maleaxi 3:6.
Nyatefenya: Enye nyatefe be Mawu ɖe mɔ Romatɔwo tsrɔ̃ Yerusalem le fe alafa gbãtɔ me ya. (Mateo 23:37–24:2) Gake tso ɣemaɣi la, Mawu megatia gbegbɔgblɔ aɖe koŋ dolawo be woawoe nye ye tɔ hewɔa nu ɖe wo ŋu etɔxɛe alo hea to na wo o. Le Mawu gbɔ la, “vovototo aɖeke mele Yudatɔ kple Helatɔ dome o.”—Romatɔwo 10:12.
Nyatefenya: Togbɔ be Mawu mehea fukpekpe vaa amewo dzi gbeɖe o hã, ɣeaɖewoɣi la, eɖea mɔ ɖe eŋu ɣeyiɣi vi aɖe.—Yakobo 1:13; 5:11.
Nu ka tae Mawu ɖe mɔ Nazitɔwo tsrɔ̃ Yudatɔwo o?
Susu si tae Mawu ɖe mɔ amegbetɔwo katã le fu kpem ɖo la ke tae wòɖe mɔ Nazitɔwo tsrɔ̃ Yudatɔwo ɖo: be woakpɔ ŋuɖoɖo na nyui kple vɔ̃ fe nya si fɔ ɖe te gbe aɖe gbe ʋĩ ke la. Biblia ɖee fia kɔtɛe be Abosam ye le xexea dzi ɖum egbea, menye Mawu ye o. (Luka 4:1, 2, 6; Yohanes 12:31) Togbɔ be nyati si fe kadodo nàkpɔ le tanya sia te ɖe nu si tae Mawu ɖe mɔ ɖe fukpekpe ŋu me tsitotsito hã la, nyatefenya eve aɖewo dze le Biblia me siwo akpe ɖe mía ŋu míase nu si tae Mawu ɖe mɔ Nazitɔwo tsrɔ̃ Yudatɔwo ɖo la gɔme.
Ame ka gbɔe wòtso be Nazitɔwo tsrɔ̃ Yudatɔwo? Mawu gblɔ nu si wòdi tso amegbetɔ gbãtɔ siwo nye Adam kple Xawa si la na wo, gake mezii ɖe wo dzi o. Wotiae be yewo ŋutɔwo yewoaɖo nu si nye nyui kple nu si nye vɔ̃ na yewo ɖokuiwo, eye nenema ko amegbetɔ bubuawo hã le ewɔm le fe gbogbo siwo kplɔe ɖo me. Wofe nyametsotso gbegblẽ ma he nɔnɔme dziŋɔwo va amefomea katã dzi. (1 Mose 2:17; 3:6; Romatɔwo 5:12) Ðeko wòle abe ale si agbalẽ aɖe gblɔe ene be: “Fukpekpe siwo le xexea me fe akpa gãtɔ tso ale si mímewɔa tiatiawɔblɔɖe si wona mí la ŋu dɔ nyuie o gbɔ.” (Statement of Principles of Conservative Judaism) Mawu mexɔ tiatiawɔblɔɖe le mía si o, ke boŋ ɖe wòna ɣeyiɣi amegbetɔwo be woawo ŋutɔwo woakpɔ wofe nyawo gbɔ le wo ɖokuiwo si ye Mawu manɔmee.
Mawu ate ŋu aɖɔ nu siwo Nazitɔwo gblẽ le Yudatɔwo ŋu la ɖo eye awɔe hã. Mawu do ŋugbe be yeafɔ ame miliɔn geɖe siwo ku la ɖe tsitre eye Yudatɔ siwo Nazitɔwo wu hã anɔ eme. Aɖe veve si ame siwo tsi agbe le Nazitɔwo fe ametsɔtsrɔ̃ ma me sena ne woɖo ŋku nu dziŋɔ siwo me woto dzi la hã ɖa. (Yesaya 65:17; Dɔwɔwɔwo 24:15) Lɔlɔ̃ si le Mawu si na amegbetɔfomea nye kpeɖodzi be awɔ ɖe efe ŋugbedodo siawo dzi.—Yohanes 3:16.
Ame siwo tsi agbe le Nazitɔwo fe ametsɔtsrɔ̃ ma me la dometɔ geɖe te ŋu va xɔ Mawu dzi se eye wofe dzi dze eme le agbe me esi wova se nu si tae Mawu ɖe mɔ vɔ̃ɖinyenye kpɔtɔ li kple tame si wòɖo be yeaɖɔ nu siwo vɔ̃ɖinyenye gblẽ le amewo ŋu la katã ɖo la gɔme.


text:
Tarax
Tarax, si gɔme enye tsatsala la, enye Abraham fofo le Biblia me.
Emenyawo
Amea[trɔ asi le eŋu]
Biblia[trɔ asi le eŋu]
Le Mose fe agbalẽ gbãtɔ me la, Tarax nye Naxor viŋutsu, eye eya hã nye Serug viŋutsu. Serug fofo nye Regu, si fofo enye Peleg, si fofo nye Eber, si fofo nye Selax, si fofo nye Arpaxsad, si fofo nye Sem, si nye Noa viŋutsu tsitsi tɔ.[1]
Biblia gblɔ be Tarax dzi viŋutsu etɔ̃. Yawo enye Abram, Naxor kple Xaran. Le Mose I ta 20:12 me la, Sara, si nye Abraham srɔ̃ nye nɔvia hã, elabena woameve nye Terax viwo gake wo nɔwo to vovo. Wo de enye Ur le Kaldea nyigba dzi. Tarax vi Xaran tre kuku na tɔa le Ur. Xaran dzi Lot hafi wò ku. Naxor tso afe ɖe Xaran, si le Ur mɔ dzi. Tarax ʋu tso Ur kple via Abraham kple efe tɔgbeyɔviŋutsu Lot. Wofe ɖoɖo enye be yewoayi Kanaan gake wodze Xaran eye Terax ku le afima.[2] Le efe ku megbe la, Abram kple efe fometɔwo ʋu tso Xaran. [3] Biblia gblɔ bena Tarax nye trɔ̃subɔɔla.[4]
Tefe[trɔ asi le eŋu]
Tarax enye tefe si Israeltɔwo tɔ ɖa le ɣeyiɣi sime wonɔ sisim tso Egyipte.
Nyasiawo fe tsofe[trɔ asi le eŋu]


text:
Tenɔnɔ Ðe Dɔ Mavɔleameŋu Nu—Ðe Biblia Ate Ŋu Akpe Ðe Mía Ŋua?
Ale si Biblia ɖo eŋui
Ɛ̃. Mawu tsɔ ɖe le eme na esubɔla siwo le dɔ lém la.
Biblia gblɔ le mawusubɔla wɔnutefe aɖe ŋu be: “Yehowa akpe ɖe eŋu le dɔba dzi.” (Psalmo 41:4) Ne èle dɔ mavɔleameŋu aɖe lém la, afɔɖeɖe etɔ̃ siwo gbɔna la akpe ɖe ŋuwò:
Do gbe ɖa be Mawu nàdo ŋusẽ wò nànɔ te ɖe enu.
Àkpɔ “Mawu fe ŋutifafa, si foa susu ɖe sia ɖe ta” eye wòaɖe wò dzimaɖitsitsiwo dzi akpɔtɔ ahalé wò ɖe te.—Filipitɔwo 4:6, 7.
Na dzi nanɔ dzɔwòm.
Biblia gblɔ be: “Dzi kpɔdzidzɔ nana lãme hayana, ke gbɔgbɔ xanu nana fuwo funa kplakplakpla.” (Lododowo 17:22) Megatsɔ nya sia nya nya vevii akpa o, elabena esia ana dzi nadzɔ wò le ɣeyiɣi sesẽwo me, eye akpɔ ŋusẽ nyui ɖe wò lãmesẽ hã dzi.
Kpɔ mɔ na nu siwo le etsɔme. Ne mɔkpɔkpɔ nyuiwo le asiwò la, ana dzi nadzɔ wò togbɔ be dɔ mavɔleameŋuwo anɔ fu ɖem na wò hã. (Romatɔwo 12:12)
Biblia gblɔ ɖi be le etsɔme la, “duametɔ aɖeke magblɔ be, yele dɔ lém o.” (Yesaya 33:24)Ɣemaɣi la, Mawu ada dɔ mavɔleameŋu siwo ɖɔktawo mete ŋu le ta kpɔm na egbea o la.
Le kpɔɖeŋu me, Biblia fo nu tso ale si ame tsitsiwo agbugbɔ aɖo wofe sɔhɛmenɔɣiwo me la ŋu ale: “Ekema dzo aɖo efe lãme abe ɖekakpui ene, eye wòagaɖo efe ɖekakpuiŋkekewo me.”—Hiob 33:25.
De dzesii: Togbɔ be Yehowa Ðasefowo lɔ̃ ɖe edzi be Mawu kpena ɖe yewo ŋu hã la, wonaa ɖɔktawo wɔa atike na wo ne wole dɔ mavɔleameŋu lém. (Marko 2:17) Ke hã, míekafua dɔdamɔnu aɖe koŋ be eyae nyo wu o; míesusu be ekpo ɖe ame sia ame ŋutɔ gbɔ be wòatso nya me le dɔdamɔnu si woazã nɛ la ŋu.


text:
Te Ðe Yehowa Ŋu
Mawu le kpewòm be nàte ɖe ye ŋu. Agbalẽ sia afia ale si Biblia akpe ɖe ŋuwò nàwɔ esiae la wò.
Ŋgɔdonya
Ƒomedodo si me magblẽ gbeɖe o ate ŋu anɔ wò kple Mawu dome.
TA 1
‘Kpɔ Ða, Mía Mawu Enye Si’
Nu ka tae Mose bia be yeanya Mawu fe ŋkɔ esi wònye be enya Mawu fe ŋkɔ xoxo?
TA 2
Ðe Nàte Ŋu ‘Ate Ðe Mawu Ŋu’ Nyatefea?
Yehowa Mawu, dzifo kple anyigba Wɔla la, kpe mí eye wòdo ŋugbe na mí.
TA 3
“Kɔkɔe, Kɔkɔe, Kɔkɔe Enye Yehowa”
Nu ka tae Biblia tsɔ kɔkɔenyenye do fome kple nyonyoe?
AKPA 1
‘Ŋusẽ Geɖe Le Esi’
Xlẽ nu tso ŋusẽ si le Yehowa si be wòawɔ nuwo, atsrɔ̃ nu, akpɔ ame ta ahaɖɔ nu ɖo le akpa sia.
AKPA 2 LIA
‘Ame Si Lɔ̃a Dzɔdzɔenyenye’
Le akpa sia la, míakpɔ ale si Mawu wɔa nu dzɔdzɔe kple nu si le etefe ɣesiaɣi ameŋkumemakpɔmakpɔtɔe.
AKPA 3 LIA
“Dzi Nyanu Le Esi”
Le akpa sia la, míakpɔ ale si Mawu fe nunya fo efe sidzedze manyagblɔ la gɔ̃ hã ta.
AKPA 4 LIA
“Mawu Enye Lɔlɔ̃”
Le akpa sia la, míakpɔ nu si tae lɔlɔ̃e nye Mawu fe nɔnɔme vevitɔ.
TA 31
‘Te Ðe Mawu Ŋu, Eye Wòate Ðe Ŋuwò’
Nya vevi kae nàte ŋu abia ɖokuiwò? Aleke nàɖo eŋui?


text:
NU SI AKPE ÐE ƑOMEWO ŊU | VIHEHE
Dzeɖoɖo Tso Asitelefon Dzi Amamaɖenuwo Ŋu Kple Viwò
KUXIA
Èse be sɔhɛ geɖewo ɖoa amamaɖenuwo ɖe wo nɔewo to asitelefon dzi. Àbia ɖokuiwò be ‘ɖe vinye fewuivi awɔ nu sia?’
Èdi be yeaɖo dze tso nya la ŋu kple viwòa, gake aleke nàdze egɔmee? Gbã la na míakpɔ nu si tae sɔhɛ aɖewo foa wo ɖokuiwo ɖe nuwɔna sia me kple nu si tae wòle be nàtsɔ ɖe le eme la ɖa. *
NU SI GBƆ WÒTSONA
Ƒewuivi aɖewo ɖoa amamaɖenuwo ɖe ame si fe nu dzɔ dzi na wo ale be yewofe nu nalé dzi nɛ.
Le go bubu me la, ŋutsuviwo fonɛ ɖe nyɔnuviwo nu be woanɔ amama aɖe foto aɖo ɖe yewo.
Ɣeaɖewoɣi la, ŋutsuvi aɖe ate ŋu aɖo nyɔnuvi aɖe fe foto si me wòle amama le ɖe exɔlɔ̃ gbogbo aɖewo be yeatsɔ ado dzidzɔ na wo alo atsɔ awɔ wɔɖenui le esi wo kplii dome gblẽ ta.
Aleke kee nyaa ɖale o, ne asitelefon nya le fewuivi aɖe si ko la, ate ŋu age ɖe afɔku geɖe me bɔbɔe. Agbalẽ si nye CyberSafe gblɔ be: “Nane ɖoɖo ɖa zi ɖeka to asitelefon dzi ate ŋu agblẽ nu le ame ŋu tegbee.”
Amewo ŋlɔna be be zi ale si nènya ɖo nane ɖe Internet dzi ko la, màgate ŋu akpɔ ŋusẽ ɖe ale si ame bubuwo awɔ eŋu dɔe dzi o. Amerika Dukɔa Ƒe Hlɔ̃nyamekufe ka nya ta be, nyɔnuvi fe 18-vi aɖe “wu eɖokui esi wòse be foto si yele amama ɖe heɖo ɖe yefe ahiãvi la, eya hã ɖoe ɖe fewuivi gbogbo aɖewo le yefe suku. Eye wogblɔ be anɔ eme be sukuvi bubu siwo yi edzi nɔ fotoa ɖom ɖe amewo koŋ fe nuwɔnae gbã dzi na nyɔnuvia.”
Amamaɖenuwo ɖoɖo ɖe amewo nye dziɖuɖu fe se dzi dada hã. Le kpɔɖeŋu me le tefe aɖewo la, wobua fɔ sɔhɛvi siwo ɖoa nu siawo ɖe wo tɔwo be woɖi ɖeviwo fe amamaɖenuwɔnawo fe fɔ, eye wobiana tso wo si be woade wofe ŋkɔwo agbalẽ me le dziɖuɖua gbɔ be yewoɖi gbɔdɔnuwɔnawo fe fɔ. Woate ŋu abu fɔ wò dzila ŋutɔ hã ne ŋkɔwò mee asitelefon la le alo mèɖe afɔ aɖeke tsɔ xe mɔ nɛ ɖe nu sia wɔwɔ nu o.
NU SI NÀTE ŊU AWƆ
De se si me kɔ nyuie la nɛ. Togbɔ be màte ŋu anya nu sia nu si viwòa wɔna le efe asitelefon dzi o hã la, àte ŋu ade se nɛ ahana eme nakɔ nɛ nyuie eye nàgblɔ to si nàhe nɛ ne eda sea dzi hã nɛ. Ðo ŋku edzi hã be abe dzila ene la, wò dɔdeasie wònye be nànɔ ŋudzɔ ɖe ale si viwòa zãa asitelefon la ŋu.—Biblia fe gɔmeɖose: Efesotɔwo 6:1.
Kpe ɖe viwò fewuivia ŋu wòabu kuxi siwo ate ŋu ado tso eme la ŋu. Àte ŋu agblɔ be: “Amewo fe nu mesɔ le nu si wogblɔna be amamaɖenuwo ɖoɖo ɖa to asitelefon dzi nye la ŋu o. Ke wò ya ɖe, nu kae nàgblɔ be nuwɔna sia nye?” “Foto kawo tɔgbie nèsusu be womesɔ o?” “Le tefe aɖewo la wobua ɖevi siwo ɖoa ɖeviwo fe amamaɖefotowo ɖe ɖevi bubuwo be wonye nu vlo wɔlawo. Ðe wò hã nèsusui nenema?” “Nu ka tae nuwɔna sia menyo o?” Ðo to viwòa nyuie ne ele efe susu gblɔm, eye nàkpe ɖe eŋu wòakpɔ afɔku siwo le nuwɔna sia me adze sii.—Biblia fe gɔmeɖose: Hebritɔwo 5:14.
Wɔ nu siwo ate ŋu adzɔ la fe kpɔɖeŋuwo nɛ. Àte ŋu agblɔ na viwò nyɔnuvi be: “Tsɔe be ŋutsuvi aɖe le efom ɖe nyɔnuvi aɖe nu be wòanɔ amama aɖe foto aɖo ɖe ye. Nu kae wòle be nyɔnuvia nawɔ? Alɔ̃ aɖoe ɖee be wofe xɔlɔ̃wɔwɔa me nagagblẽ oa? Agbe be yemaɖoe ɖee o, gake akpɔtɔ anɔ ahiãmo ɖom nɛa? Adzudzɔ hadede kpliia? Agblɔe na ame tsitsi aɖea?” Kpe ɖe viwò nyɔnuvia ŋu wòabu nya sia ŋu. Àte ŋu azã mɔnu sia tɔgbi ke na viwò ŋutsuvi hã.—Biblia fe gɔmeɖose: Galatiatɔwo 6:7.
Kpe ɖe viwò fewuivia ŋu be nu nyui wɔwɔ nadzroe. Bia nya siawo tɔgbii: Màdi vevie be amewo nanyae be ame nyuie yenye oa? Nɔnɔme kae nèdi be amewo nanya na ye? Aleke nàse le ɖokuiwò me ne èɖi gbɔ̃ ame aɖe to efe foto manyomanyowo ɖoɖo ɖe ame bubuwo me? Aleke nàse le ɖokuiwò me ne èwɔ nu nyui? Kpe ɖe viwò fewuivia ŋu be “dzitsinya nyui” nanɔ esi.—1 Petro 3:16.
Wò dzila ŋutɔ ɖo kpɔɖeŋu ɖi nɛ. Biblia gblɔ be nunya si tso Mawu gbɔ la le dzadzɛe eye mewɔa alakpanu o. (Yakobo 3:17) Ðe wò nuwɔnawo ɖea esia fiana? Agbalẽ si nye CyberSafe gblɔ be: “Ehiã be míawo ŋutɔwo míaɖo kpɔɖeŋu nyuiwo eye míafo asa na fotowo kple nyatakakadzraɖofe siwo wobuna be womenyo alo le se nu o.”
^ mm. 5 Amamaɖenuwo ɖoɖo ɖa to asitelefon dzi lɔ foto siwo wole amama ɖe, gbɔdɔdɔ ŋuti nyawo alo videowo ɖoɖo ɖe ame to asitelefon dzi ɖe eme. Ne èdi be yeaxlẽ nu geɖe tso nya sia ŋu la, ʋu jw.org eye nàxlẽ nyati si nye “Young People Ask—What Should I Know About Sexting?”—Ele yevugbe me. Àkpɔe le “Young People Ask


text:
Nu Ka Tae Amegbetɔwo Mete Ŋu He Ŋutifafa Va Xexea Me O?
Ale si Biblia ɖo eŋui
Agbagba siwo katã amegbetɔwo dze be yewoahe ŋutifafa va anyigba dzi la do kpo nu eye woayi edzi ado kpo nu le susu geɖewo ta:
“
Amegbetɔ fe mɔ kple ŋutsu fe zɔzɔme la menye eya ŋutɔ si me wòle, ne efe azɔlime nato mɔ ɖeka o.” (Yeremiya 10:23) Womewɔ amegbetɔwo kple ŋutete be woaɖu wo ɖokuiwo dzi o, eye ema fe gome hã mele wo si o, eya ta womate ŋu ahe ŋutifafa si anɔ anyi ɖaa vɛ gbeɖe o.
“
Migaɖo ŋu ɖe amegãwo, amegbetɔvi, siwo mate ŋu axɔ na ame o la ŋu o. Ne efe gbɔgbɔ nu tso la, egbugbɔna yia efe anyi gbɔ; gbe ma gbe efe tameɖoɖowo nu yina.” (Psalmo 146:3, 4) Amegbetɔwo fe dziɖulawo, wo dometɔ siwo nye anukwaretɔwo gɔ̃ hã, mate ŋu aɖe nu siwo gbɔ aʋawɔwɔwo tsona la ɖa ɖaa o.
“
Le ŋkeke mamlɛawo me la, ɣeyiɣi sesẽ siwo me nɔnɔ sesẽ la ava. Elabena amewo anye . . . ame wɔadãwo, ame siwo melɔ̃a nu nyui o, yomemɔfialawo, ame magbɔdziɖiwo, ame siwo doa wo ɖokuiwo ɖe dzi glodzoo.” (2 Timoteo 3:1-4) Xexe gblẽku sia fe “
ŋkeke mamlɛawo” mee míele, enye ɣeyiɣi si me ame akpa gãtɔ fe nɔnɔme na wòsesẽ be ŋutifafa nanɔ anyi.
“
Baba na anyigba kple atsiafu, elabena Abosam ɖi va mia gbɔ, eye dzi le ekum vevie, elabena enya be ɣeyiɣi vi aɖe koe le ye si.” (Nyaɖeɖefia 12:12) Wotsɔ Abosam, ame si nye Mawu fe futɔ la, fu gbe ɖe anyigbanutowo me, eye wòle ŋusẽ kpɔm ɖe amewo dzi hena wole efe nɔnɔme vɔ̃ɖiawo ɖem fia. Zi ale si Abosam kpɔtɔ nye “
xexe sia dzi ɖula la,” míate ŋu anɔ ŋutifafa me gbeɖe o.—Yohanes 12:31.
“[Mawu Fiaɖufea] agbã fiaɖufe [siwo tsi tsitre ɖe Mawu ŋu la] katã, eye wòagblẽ wo, ke eya ŋutɔ anɔ anyi tegbee.” (Daniel 2:44)Mawu Fiaɖufea ana míafe didi si nye be míanɔ ŋutifafa me tegbee la nava eme na mí, amegbetɔwo fe dziɖuɖu aɖeke mate ŋu awɔ esia o.—Psalmo 145:16.


text:
Ðe Magbe Sukua?
Nu siwo ŋu wòle be nàbu woe nye esi
Afi kae se bia le mia gbɔ be woade suku aɖo godoo? Èɖo afi ma vɔa? Ne mèwɔ ɖe Biblia fe aɖaŋu si nye be woabɔbɔ ame ɖokui na “
dziɖuɖu, siwo ŋusẽ li na” dzi o eye nèdzudzɔ sukudede esi mekpɔ ɖo afi si sea bia be nàɖo o la, ekema ègbe suku.—Romatɔwo 13:1.
Ðe nèɖo taɖodzinu siwo ta nèle sukua dem ɖo la gbɔ vɔa? Taɖodzinu kawo tae nèle sukua dem ɖo? Mènya tututu oa? Ehiã be nànya! Ne menye nenema o la, ɖeko nèsɔ kple ketekeɖola aɖe si menya afi si yim wòle o ene. Eya ta wò kple dziwòlawo midzro akpa si le ete si nye “ Taɖodzinu Siwo Ta Mele Suku Dem Ðo” la me. Ne èdzudzɔ sukudede evɔ meɖo taɖodzinu siwo dzi wò kple dziwòlawo míelɔ̃ ɖo gbɔ o la, ekema efia be ègbe suku.
Nu ka tae nèdi be yeagbe suku? Susuawo dometɔ aɖewo ate ŋu anye be èdi be yeawɔ dɔ akpɔ ga akpe ɖe wò fometɔwo ŋu alo afo ɖokuiwò ɖe kpekpeɖeŋunadɔ aɖe me. Gake ɖewohĩ èdi be yeagbe suku bene yeasi le dodokpɔwo alo sukudɔdeasiwo wɔwɔ nu; esia mesɔ o. Mele bɔbɔe be woade dzesi susu vevitɔ si ta ame le suku gbem la o, ate ŋu anye be susu nyui alo ɖokuitɔdidi tae. Ne ègbe suku be yeafo asa kuxiwo ko ta la, ekema wò mo gbɔna tu da ge.
Sukugbegbe le ko abe ale si ketekeɖola aɖe nadzo kpo ado go le keteke me evɔ mekpɔ ɖo afi si wòɖo tae o ene. Ðewohĩ ketekea me nɔnɔ madzɔ dzi na wò o, ketekea me nɔla bubuwo hã mewɔ ame o, gake edze fãa be ne èdzo kpo do le ketekea me la maɖo afi si yim nèle o, eye àte ŋu axɔ abi vevi hã. Nenema kee, ne ègbe suku la, manɔ bɔbɔe na wò be nàkpɔ dɔ o. Eye ne èkpɔ ɖe hã la, anɔ eme be fetua makɔ mo dzi abe ale si wòanɔ ne ɖe nèwu suku nu ene o.
Le esi nàgbe suku tefe la, gbɔ dzi ɖi boŋ nàkpɔ kuxi siwo nèdoa goe le suku la gbɔ. Esia wɔwɔ ana nàtu dzidodo ɖo, eye nutefekpɔkpɔ asu asiwò nàtsɔ anɔ te ɖe kuxi mawo tɔgbi nu ne èva le dɔ wɔm.
Taɖodzinu Siwo Ta Mele Suku Dem Ðo
Sukudede fe taɖodzinu vevitɔe nye be wòakpe ɖe ŋuwò nàva kpɔ dɔ aɖe si akpe ɖe ŋuwò nàkpɔ ɖokuiwò kple fome si ɖewohĩ nàva ɖo anyi le etsɔme dzi la awɔ. (2 Tesalonikatɔwo 3:10, 12) Ètso nya me le dɔ si nèdi be yeava wɔ la ŋu kple ale si sukudede akpe ɖe ŋuwò nàɖo esia gbɔe la ŋu xoxoa? Be nàkpɔe ɖa be ɖe yefe sukudede kplɔ yi ɖo ta yefe taɖodzinu gbɔe hã la, ɖo biabia siwo gbɔ ŋu:
Nɔnɔme nyui kple ŋutete kawoe le asinye? (Le kpɔɖeŋu me, ɖe wò kple amewo dome nɔa nyuiea? Ðe asinudɔwɔwɔwo dzɔa dzi na wòa? Ðe kuxiwo gɔme sese kple wo gbɔ kpɔkpɔ nɔa bɔbɔ na wòa?)
Dɔwɔɖui kae akpe ɖe ŋunye mawɔ nye ŋutete siawo ŋu dɔ nyuie?
Dɔ kawoe mate ŋu akpɔ le míafe nutoa me awɔ?
Hehe kawo xɔm mele fifia siwo ate ŋu akpe ɖe ŋunye masu te nyuie ne mekpɔ dɔ?
Nu kawoe wòle be manɔ wɔwɔm le suku fifia siwo ate ŋu akpe ɖe ŋunye be maɖo nye taɖodzinuawo gbɔ bɔbɔe?
Ðo ŋku edzi be taɖodzinu si ta nèle suku dem ɖoe nye be aɖaŋuwo nasu asiwò nàva zã emegbe. Eya ta mègade ka suku nànɔ dedem tii kple susu be yeafo asa na ye ɖokui si nɔnɔ ahanɔ abe ketekeɖola aɖe si gbe ɖiɖi le “ketekea me” ene o.


text:
Ke Ne Wofonɛ Ðe Nunye Be Makpɔ Gome Le Gbɔdɔdɔ Me Ðe?
Àbia ɖokuiwò be, “Ðe manyo be nye hã mawɔe oa?” “Ðe ame sia ame mele ewɔm oa?”
Tɔ sẽe nàbu eŋu kpɔ!
Nyatefenya: Menye ame sia amee le ewɔm o.
Ðewohĩ èxlẽe le afi aɖe kpɔ be ahiãvi le sɔhɛ geɖewo si fifia. Le kpɔɖeŋu me, numekuku aɖe si wowɔ le Amerika ɖee fia be sɔhɛ 2 le 3 ɖe sia ɖe me dzea ahiã hedɔna hafi wua sekɛndrisuku (lycée) nu. Gake esia fia hã be ame 1 le 3 ɖe sia ɖe me ya medzea ahiã o; ne èbu eŋu kpɔ la, ame gbogbo aɖee nye ema!
Ke ame siwo kpɔa gome le eme ya ɖe? Numekuku ɖee fia be nu siwo gbɔna la dometɔ aɖe va dzɔna ɖe sɔhɛ siwo dze ahiã hedɔ la dzi godoo.
Woxaa nu. Sɔhɛ siwo meɖe wo nɔewo o gake dɔ la dometɔ akpa gãtɔ gblɔ emegbe be nu si yewowɔ la va ve yewo vevie.
Womegakana ɖe wo nɔewo dzi o. Ne wodɔ vɔ la, ame eveawo dometɔ ɖe sia ɖe va nɔa eɖokui biam be: ‘Ame bubu ka gbɔe wògadɔ?’
Wotɔtɔna. Nyɔnuviwo dina be yewoadze ahiã ŋutsu si alé be na yewo, ke menye esi azã yewo vɔ ko aɖe asi le yewo ŋu o. Ŋutsuvi geɖewo megava lɔ̃a nyɔnuvi siwo ɖe mɔ wodɔ kpli wo la fe nya gbɔ o.
Nya vevitɔ: Wò ŋutilã xɔ asi ŋutɔ eya ta mègatsɔe da kaɖigbegbe o. Ðee fia be yeléa dzidzenu dzɔdzɔewo me ɖe asi to ale si nàwɔ ɖe se si Mawu de ku ɖe gbɔdɔdɔ do ŋgɔ na srɔ̃ɖeɖe ŋu dzi me. Ekema ne èva ɖe srɔ̃ emegbe la, àte ŋu akpɔ gome le gbɔdɔdɔ me faa. Àse vivi nɛ bliboe. Àvo tso dzimaɖitsitsi, nuxaxa kple dediemanɔmanɔ siwo nye gbɔdɔdɔ do ŋgɔ na srɔ̃ɖeɖe me tsonuwo me.—Lododowo 7:22, 23; 1 Korintotɔwo 7:3.


text:
Ŋutinya 46: Yerixo Gliawo
NUKAE na be Yerixo-gli siawo le mumum? Edze abe tu gã aɖe alo bɔmb woda wo ene. Gake le ŋkeke mawo me la, bɔmb mele wo si o; tu gɔ̃ hã mele wo si o. Yehowa wɔ nukunu bubu aɖe! Na míakpɔ alesi wòdzɔe la ɖa.
Se nusi Yehowa gblɔ na Yosua: ‘Mi kple wò aʋawɔlawo mizɔ fo xlã du la. Mizɔ fo xlãe zi ɖeka gbe ɖeka hena ŋkeke ade. Mikɔ nubablaɖaka la ɖe asi. Nunɔla adre nanɔ aɖaka la ŋgɔ aku wofe kpẽawo.
‘Le ŋkeke adrelia dzi la, miazɔ afo xlã du la zi adre. Azɔ miaku kpẽawo edziedzi, eye amesiame nado aʋaɣli sesĩe. Eye gliawo amu adze anyi!’
Yosua kple ameawo wɔ nusi Yehowa gblɔ la. Esi wonɔ azɔlia dzi la, amesiame zi ɖoɖoe. Ame aɖeke megblɔ nya aɖeke o. Nusi nɔ ɖiɖim koe nye kpẽawo fe ɖiɖi kple azɔli la. Ðewohĩ Mawu fe amewo fe futɔ, siwo le Yerixo la vɔ̃ ŋutɔ. Èkpɔ ka dzẽ ma, si wosa ɖe fesrea nua? Ameka fe fesre enye ma? Ẽ, Raxab wɔ nusi ŋkutsala eveawo gblɔ be newɔ la. Efe fomea katã le xɔa me kplii hele nu kpɔm.
Mlɔeba le ŋkeke adreagbe, esi wozɔ fo xlã dua zi adre vɔ la, kpẽawo ɖi, aʋawɔlawo do ɣli, eye gliawo mu. Eye Yosua gblɔ be: ‘Miwu amesiame, eye miatɔ dzo du la. Mitɔ dzo nusianu. Migblẽ klosalo, sika, akɔbli kple gayibɔ la ko ɖi ne miatsɔ ade Yehowa fe agbadɔ la fe nudzraɖofe.’
Yosua gblɔ na ŋkutsala eveawo be: ‘Miyi Raxab feme, miaɖe eya kple efe fome la do goe.’ Raxab kple efe fome la tsi agbe abe alesi ŋkutsalawo do ŋugbee ene.
Yosua 6:1-25.
Nyabiabiawo
- Nukae Yehowa gblɔ na aʋawɔlawo kple nunɔlawo be woawɔ hena ŋkeke ade?
- Nukae wòle be ŋutsuawo nawɔ le ŋkeke adrelia dzi?
- Abe alesi nèle ekpɔm le nɔnɔmetataa me ene la, nukae le dzɔdzɔm ɖe Yerixo gliawo dzi?
- Nukatae wotsɔ ka dzĩ aɖe sa ɖe fesrea to?
- Nukae Yosua gblɔ na aʋawɔlawo be woawɔ na dua me tɔwo, gake nukae wògblɔ be woawɔ kple klosalo, sika, akɔbli, kple gayibɔ ya?
- Nukae wogblɔ na ŋkutsala eveawo be woawɔ?
Nyabiabia bubuwo
- Xlẽ Yosua 6:1-25.
Aleke Israel-viwo fe zɔzɔ fo xlã Yerixo le ŋkeke adreliagbe sɔ kple gbefãɖeɖedɔ si wɔm Yehowa Ðasefowo le le ŋkeke mamlɛ siawo mee? (Yos. 6:15, 16; Yes. 60:22; Mat. 24:14; Kor. I, 9:16)
Aleke nyagblɔɖi si le Yosua 6:26 va eme anɔ abe fe 500 ene megbe, eye nukae esia fia mí tso nya si Yehowa gblɔ ŋu? (Fia. I, 16:34; Yes. 55:11)


text:
GBETAKPƆXƆ JUNE 2014
Ale Si Mawu Bua Atamanonoe
Ale si Mawu bunɛ nyanya ate ŋu akpe ɖe ŋuwò nàdzudzɔ.
Atamanono Zu Kuxi Le Xexea Me Godoo
Nu ka tae kuxia gakpɔtɔ li togbɔ be wole agbagba dzem fifia wu tsã be woaɖee ɖa gɔ̃ hã?
Aleke Mawu Bua Atamanonoe?
Esi nya atama medze le Biblia me o ɖe, aleke míawɔ anya?
Èɖɔ Agbebolo La Kpɔa?
Nu ka tae Yesu gblɔ be yee nye agbebolo la kple abolo si tso dzifo ɖo?
Mɔkpɔkpɔ Kae Li Na Tɔgbuinye Siwo Ku?
Biblia gblɔ be Mawu afɔ ame madzɔmadzɔwo gɔ̃ hã ɖe tsitre. Nu ka tae wòafɔ wo ɖo?
Ame Etɔ̃ Aɖewo Siwo Di Nyatefea Le Ƒe Alafa 16 Lia Me
—Nu Ka Ŋue Woke Ðo?
Capito, Cellarius, kple Campanus siaa ɖe afɔ aɖe si wɔe be wofe nu medze Katolikohaa kple Ðɔɖɔɖotaʋlilawo siaa ŋu o.
Biblia Me Biabiawo Ƒe Ŋuɖoɖowo
Ðe tameɖoɖo si ta wowɔ anyigbaa ɖo la ava emea?
Internet Dzi Nu Bubuwo
Mawue Nana Míekpea Fua?
Fukpekpe ate ŋu aɖe kpe na ame sia ame, ame siwo ŋu Mawu kpɔa ŋudzedze le gɔ̃ hã meto le eme o. Nu ka tae?


text:
Yesue Nye Mawu Ŋusẽkatãtɔa?
Ale si Bibia ɖo eŋui
Yesu fe futɔwo tsɔ nya ɖe eŋu be etsɔ eɖokui sɔ kple Mawu. (Yohanes 5:18; 10:30-33) Ke hã Yesu megblɔ kpɔ be yele tasɔsɔ me kple Mawu Ŋusẽkatãtɔ la o. Egblɔ be: “
Fofo la lolo wum.”—Yohanes 14:28.
Yesu yomedzelawo mebu Yesu be esɔ kple Mawu Ŋusẽkatãtɔ la o. Le kpɔɖeŋu me, apostolo Paulo ŋlɔ ɖi be esi wofɔ Yesu ɖe tsitre megbe la, “
Mawu [do Yesu] ɖe dzi wòle nɔfe kɔkɔ aɖe.” Eme kɔ fãa be Paulo mebui be Yesue nye Mawu Ŋusẽkatãtɔ la o. Ne menye nenema o la, aleke wɔ Mawu agado Yesu ɖe dzi wòava nɔ ɖofe kɔkɔ?—Filipitɔwo 2:9.


text:
Siamlɔm 14
Siamlɔm 14 enye ŋkeke 195lia le fea me (196lia le fe ene sia ene me) le Gregoria ɣletigalẽa me. Ŋkeke 170 ye susɔ le fe sia me.
Le ŋkeke sia dzi[trɔ asi le eŋu]
"Quatorze Juillet" (Siamlɔm fe ŋkeke wuienelia le Fransegbe me) enye Bastille Ŋkeke. Esia enye azã si Fransetɔwo tsɔna ɖoa ŋku Bastille ʋa si wowɔ lw fe 1789 la dzi.
Dzigbewo[trɔ asi le eŋu]
Kugbewo[trɔ asi le eŋu]
Azãgbewo[trɔ asi le eŋu]
Nuxexlẽwo le tefe bubuwo[trɔ asi le eŋu]
- BBC – Le Ŋkeke sia dzi (le Eŋlisi me)
- The New York Times – Le Ŋkeke sia dzi (le Eŋlisi me)